qundao/data-zh-poetry huggingface dataset:
题龙眠画西域圣僧
作者：楼钥
朝代：宋

放两不借迭双足，自在在心机在目。
默然深入不二门，不知师唱谁家曲。
题龙眠画骑射拖毬戏
作者：楼钥
朝代：宋
体裁：古风

绿杨几枝插平沙，柔梢袅袅随风斜。红绡去地不及尺，锦袍壮士斫鬃射。横磨箭锋满分靶，一箭正截红绡下。前骑长缨拖绣毬，后骑射中如星流。绣毬飞䃂最难射，十中三四称为优。元丰策士集英殿，金门应奉人方倦。日长因过卫士班，飞骑如云人马健。驾幸宝津知有日，穷景驰驱欣纵观。龙眠胸中空万马，骇目洞心千万变。追图大槩写当时，至今想象如亲见。静中似有叱咤声，墨淡犹疑锦绣眩。闲窗抚卷三太息，五纪胡尘暗畿甸。安得士马有如此，长驱为决单于战。
颜侍郎挽词
作者：楼钥
朝代：宋

宴坐勿庵上，睎颜亦是颜。平心真似水，立说信如山。屡拥皇华节，盍登清禁班。始终无玷阙，风裁许谁攀。禄养嗟无及，朝朝饭一僧。移忠躬蹇蹇，锡类日烝烝。赋政优吴郡，知贤仰阜陵。清忠与公恕，馀庆启昆仍。赘倅丹丘日，眼看康济泉。同朝叨奖予，侍坐得周旋。妙画多传宝，遗文合细编。典刑今已矣，西望涕潸然。
颜侍郎挽词·其一
作者：楼钥
朝代：宋
体裁：五言律诗

宴坐勿庵上，睎颜亦是颜。平心真似水，立说信如山。屡拥皇华节，盍登清禁班。始终无玷阙，风裁许谁攀。
颜侍郎挽词·其三
作者：楼钥
朝代：宋

赘倅丹丘日，眼看康济泉。同朝叨奖予，侍坐得周旋。妙画多传宝，遗文合细编。典刑今已矣，西望涕潸然。
颜侍郎挽词·其三
作者：楼钥
朝代：宋

赘倅丹丘日，眼看康济泉。
同朝叨奬予，侍坐得周旋。
妙画多传宝，遗文合细编。
典刑今已矣，西望涕潸然。
颜侍郎挽词·其二
作者：楼钥
朝代：宋

禄养嗟无及，朝朝饭一僧。
移忠躬蹇蹇，锡类日烝烝。
赋政优吴郡，知贤仰阜陵。
清忠与公恕，余庆启昆仍。
颜侍郎挽词·其二
作者：楼钥
朝代：宋

禄养嗟无及，朝朝饭一僧。移忠躬蹇蹇，锡类日烝烝。赋政优吴郡，知贤仰阜陵。清忠与公恕，馀庆启昆仍。
风琴
作者：楼钥
朝代：宋

渊明有琴本无弦，白傅偏喜听人弹。不如空中风度曲，随风往来声断续。非宫非商从君听，不中律吕无亏成。大如角韵来孤城，细似蚓窍苍蝇声。华亭夜鹤圆吭清，颤动长引寒蝉鸣。或疑凤咮叫霄汉，又恐仙佩云中行。使其似曲无别调，安得自在声泠泠。蛙喧尚谓胜鼓吹，牛鸣犹以黄钟称。丝不如竹亦漫语，赖此七窍俱珑玲。幽人院静新凉生，八风不问来纵横。短簟六尺午睡足，彷佛神来传广陵。
风琴
作者：楼钥
朝代：宋

渊明有琴本无絃，白傅偏喜听人弹。
不如空中风度曲，随风往来声断续。
非宫非商从君听，不中律吕无亏成。
大如角韵来孤城，细似蚓窍苍蝇声。
华亭夜鹤圆吭清，颤动长引寒蝉鸣。
或疑凤咮叫霄汉，又恐僊佩云中行。
使其似曲无别调，安得自在声泠泠。
蛙喧尚谓胜鼓吹，牛鸣犹以黄钟称。
丝不如竹亦漫语，頼此七窍俱珑玲。
幽人院静新凉生，八风不问来纵横。
短簟六尺午睡足，彷佛神来传广陵。
飞泉漱鸣玉诗
作者：楼钥
朝代：宋

翠巘幽深处，飞泉触石鸣。
跳珠不胜乱，漱玉有余清。
水落千寻险，风传万壑声。
玲珑铿璧韵，激溅破琼英。
汉水思遗佩，沧浪想濯缨。
何须韩吏部，联句赋琮琤。
飞泉漱鸣玉诗
作者：楼钥
朝代：宋

翠巘幽深处，飞泉触石鸣。跳珠不胜乱，漱玉有馀清。水落千寻险，风传万壑声。玲珑铿璧韵，激溅破琼英。汉水思遗佩，沧浪想濯缨。何须韩吏部，联句赋琮琤。
饯李君亮着作守眉山分韵得翠字
作者：楼钥
朝代：宋

天下大峨山，雄秀盘厚地。
山虽不在眉，所在拥空翠。
矫矫三苏公，挹此淑灵气。
文章垂日星，照映盖一世。
李侯起广汉，射策叩丹陛。
褎然出群英，东南蔼名字。
来上着作庭，行入甘泉侍。
胡为把一麾，西归寻药市。
吾闻此州俗，秉法更陈义。
厚德坐镇之，近古翻易治。
君家义槩堂，活人百万计。
老亲怀故山，色养谨承志。
还家万里余，赴镇夕可至。
不作题柱骄，岂有昼绣意。
班班老莱衣，人间真乐事。
忠孝无两心，出处固一致。
他日上思君，命驾当不俟。
此别谅非久，毋庸掺征袂。
饯李君亮著作守眉山分韵得翠字
作者：楼钥
朝代：宋

天下大峨山，雄秀盘厚地。山虽不在眉，所在拥空翠。矫矫三苏公，挹此淑灵气。文章垂日星，照映盖一世。李侯起广汉，射策叩丹陛。袖然出群英，东南蔼名字。来上著作庭，行入甘泉侍。胡为把一麾，西归寻药市。吾闻此州俗，秉法更陈义。厚德坐镇之，近古翻易治。君家义槩堂，活人百万计。老亲怀故山，色养谨承志。还家万里馀，赴镇夕可至。不作题柱骄，岂有昼绣意。班班老莱衣，人间真乐事。忠孝无两心，出处固一致。他日上思君，命驾当不俟。此别谅非久，毋庸掺征袂。
高端叔挽词·其一
作者：楼钥
朝代：宋
体裁：五言律诗

百氏极旁搜，潜心老不休。邻光时自照，箪食孰堪忧。弟子多蓝绶，先生竟白头。凄凉数间屋，知我独春秋。
高端叔挽词·其三
作者：楼钥
朝代：宋
体裁：五言律诗

满卷变离骚，欧公一素袍。岂惟将厚意，要使丐残膏。宿草成千古，生刍为一号。虽无韩子诔，贞曜本来高。
高端叔挽词·其二
作者：楼钥
朝代：宋
体裁：五言律诗

铁石赋梅花，闲情白玉瑕。两公终磊落，千载敢諠哗。清节成瑰伟，浮词尚檗芽。君看死生际，不见一毫差。
高端叔挽词·其二
作者：楼钥
朝代：宋

铁石赋梅花，闲情白玉瑕。
两公终磊落，千载敢諠譁。
清节成瑰伟，浮词尚蘗芽。
君看死生际，不见一毫差。
魏监丞挽词
作者：楼钥
朝代：宋

元老余风烈，优游挹美官。
朝行喜银艾，邻好许金兰。
医谩肱三折，生惟指一弹。
难兄秋夜感，风雨旧盟寒。
魏监丞挽词
作者：楼钥
朝代：宋

元老馀风烈，优游挹美官。朝行喜银艾，邻好许金兰。医谩肱三折，生惟指一弹。难兄秋夜感，风雨旧盟寒。
魏郎中挽词
作者：楼钥
朝代：宋

相公钟鼎蔽诗声，鲤也闻诗蚤得名。高隐碧溪心更远，今游湘浦句尤清。握兰未足酬吾志，揽辔宁知老此行。今日哭君谁最切，山房门下老门生。
魏郎中挽词
作者：楼钥
朝代：宋

相公钟鼎蔽诗声，鲤也闻诗蚤得名。
高隠碧溪心更远，今游湘浦句尤清。
握兰未足酬吾志，揽辔宁知老此行。
今日哭君谁最切，山房门下老门生。
鱼计亭
作者：楼钥
朝代：宋
体裁：古风

平生信天公，颓然不作计。顾我虽非鱼，想见亦相似。潜深本其性，鱼亦非有意。浮阳或在渚，不能终自秘。或为饥所驱，危机在香饵。轻丝引纤钩，性命困刀几。鱼以味得烹，我以名自累。安得两相忘，容我从此逝。
鲁少卿挽词
作者：楼钥
朝代：宋

棣萼仪鸳缀，翛然两鬓斑。时清嗟岁晚，游倦得身闲。人在羲皇上，经传伯仲间。桂枝芳未已，何止倍燕山。前辈风流泯，灵光独岿然。指囷推甲族，跪履记丁年。有子伤埋璧，惟翁亦蜕蝉。功名虽已矣，千载尚遗编。
鲁少卿挽词·其一
作者：楼钥
朝代：宋
体裁：五言律诗

棣萼仪鸳缀，翛然两鬓斑。时清嗟岁晚，游倦得身闲。人在羲皇上，经传伯仲间。桂枝芳未已，何止倍燕山。
鲁少卿挽词·其二
作者：楼钥
朝代：宋
体裁：五言律诗

前辈风流泯，灵光独岿然。指囷推甲族，跪履记丁年。有子伤埋璧，惟翁亦蜕蝉。功名虽已矣，千载尚遗编。
鲍清卿病目不赴竹院之集诗寄坐客次韵
作者：楼钥
朝代：宋

鲍侯年少老文学，艺苑优游富耕穫。胸中涵养自成趣，妙处正恐儿辈觉。我惭门巷非尺五，字欲问奇谁与榷。开樽竹院望同醉，遮眼脑脂何太虐。团圞十客踏雨来，相从不负东风约。投壶雅歌了无恨，祇恨车公一前却。海棠春深照眼明，风物融融悟非昨。从教雨洗烟脂淡，小摘何妨供把握。夜阑烧烛照春睡，靓妆如在结绮阁。墙头西望烂蜀锦，嫣然一笑无声乐。飞红点地绣作茵，正须席地天为幕。要知富贵出天姿，艳杏夭桃何足录。主人小筑真好事，肯学区区专一壑。洞门不锁要客来，笑君大似羊公鹤。雨馀珠泪色惨悽，一顾正嫌无伯乐。忽惊新诗来叩门，妙语天然不烦琢。坐中传观字欲漫，我竖降幡甘面缚。清明已过雨不休，云雾犹屯四山脚。揩摩病目不应迟，及此红英半零落。枝头尚有未开花，纵已离披亦何恶。知君既负西岑游，可使一春终落寞。会须来此共赋之，正要重闻诵新作。
鲍清卿病目不赴竹院之集诗寄坐客次韵
作者：楼钥
朝代：宋

鲍侯年少老文学，艺苑优游富耕穫。
胸中涵养自成趣，妙处正恐儿辈觉。
我惭门巷非尺五，字欲问奇谁与榷。
开樽竹院望同醉，遮眼脑脂何太虐。
团圞十客踏雨来，相从不负东风约。
投壶雅歌了无恨，祇恨车公一前却。
海棠春深照眼明，风物融融悟非昨。
从教雨洗烟脂淡，小摘何妨供把握。
夜阑烧烛照春睡，靓粧如在结绮阁。
墙头西望烂蜀锦，嫣然一笑无声乐。
飞红点地绣作茵，正须席地天为幕。
要知富贵出天姿，艷杏夭桃何足录。
主人小筑真好事，肯学区区专一壑。
洞门不锁要客来，笑君大似羊公鹤。
雨余珠泪色惨悽，一顾正嫌无伯乐。
忽惊新诗来叩门，妙语天然不烦琢。
坐中传观字欲漫，我竖降幡甘面缚。
清明已过雨不休，云雾犹屯四山脚。
揩摩病目不应迟，及此红英半零落。
枝头尚有未开花，纵已离披亦何恶。
知君既负西岑游，可使一春终落寞。
会须来此共赋之，正要重闻诵新作。
鲍潮州挽词
作者：楼钥
朝代：宋

三试皆前列，一官何后时。低佪广文舍，龃龉使君麾。遇事有如烛，卫生宁及葵。旧游成隔世，流涕读新碑。客授壬辰岁，巍科盛永嘉。芹宫屡挥麈，竹院几烹茶。假守深交谊，清谈及道家。犹怀郡斋晚，群雀噪檐蛇。
鲍潮州挽词·其一
作者：楼钥
朝代：宋
体裁：五言律诗

三试皆前列，一官何后时。低佪广文舍，龃龉使君麾。遇事有如烛，卫生宁及葵。旧游成隔世，流涕读新碑。
鲍潮州挽词·其二
作者：楼钥
朝代：宋
体裁：五言律诗

客授壬辰岁，巍科盛永嘉。芹宫屡挥麈，竹院几烹茶。假守深交谊，清谈及道家。犹怀郡斋晚，群雀噪檐蛇。
鲲化为鹏诗
作者：楼钥
朝代：宋

鲲大几千里，扬鬐气日增。
一时俄化羽，万古记为鹏。
鳞族畴能比，龙门不足登。
天池将转徙，云翼快飞腾。
怪矣齐谐志，壮哉庄叟称。
鸢飞与鱼跃，曾不事夸矜。
鲲化为鹏诗
作者：楼钥
朝代：宋

鲲大几千里，扬鬐气日增。一时俄化羽，万古记为鹏。鳞族畴能比，龙门不足登。天池将转徙，云翼快飞腾。怪矣齐谐志，壮哉庄叟称。鸢飞与鱼跃，曾不事誇矜。
鹿伯可郎中园池杂咏·三友径
作者：楼钥
朝代：宋
体裁：七言绝句

公是端人友必端，世情冷暖不相干。虽云门外可罗雀，三益还能耐岁寒。
鹿伯可郎中园池杂咏·云龛
作者：楼钥
朝代：宋
体裁：七言绝句

浮云舒卷原无定，此意谁能为饱参。出岫无心归亦尔，不妨今日与同龛。
鹿伯可郎中园池杂咏·小东山
作者：楼钥
朝代：宋
体裁：七言绝句

安石东山志不渝，归来寻得静工夫。从教更为苍生起，携妓何妨且自娱。
鹿伯可郎中园池杂咏·星潭
作者：楼钥
朝代：宋
体裁：七言绝句

山头分下一泓清，石甃团团瞰小亭。身在赤城名绛阙，至今潭影照郎星。
鹿伯可郎中园池杂咏·月沼
作者：楼钥
朝代：宋
体裁：七言绝句

玉洁冰清一壑专，箨龙何处引涓涓。深知月满还亏缺，祇学蟾光一半圆。
鹿伯可郎中园池杂咏·松岭
作者：楼钥
朝代：宋

翠云深处曳枯筇，插碧堂堂十八公。全似华阳隐君子，挂冠归去听松风。
鹿伯可郎中园池杂咏·松岭
作者：楼钥
朝代：宋

翠云深处曳枯筇，插碧堂堂十八公。
全似华阳隠君子，挂冠归去听松风。
鹿伯可郎中园池杂咏·柑隅
作者：楼钥
朝代：宋

霜着芳苞翠作围，数椽潇洒映斜晖。
木奴何必须千树，乞得閒身径且归。
鹿伯可郎中园池杂咏·柑隅
作者：楼钥
朝代：宋

霜著芳苞翠作围，数椽潇洒映斜晖。木奴何必须千树，乞得閒身径且归。
鹿伯可郎中园池杂咏·桂堂
作者：楼钥
朝代：宋

芳树丛生庭砌间，高枝更许后来攀。主人勿恋山中桂，招隐还应看小山。
鹿伯可郎中园池杂咏·桂堂
作者：楼钥
朝代：宋

芳树丛生庭砌间，高枝更许后来攀。
主人勿恋山中桂，招隠还应看小山。
鹿伯可郎中园池杂咏·桃蹊
作者：楼钥
朝代：宋
体裁：七言绝句

几树桃花相映开，主人归路入天台。凭谁寄语玄都观，前度刘郎不更来。
鹿伯可郎中园池杂咏·梅坡
作者：楼钥
朝代：宋
体裁：七言绝句

江梅留待主人还，见说归时得饱看。回首残花飞作雪，一峰当户正高寒。
鹿伯可郎中园池杂咏·止室
作者：楼钥
朝代：宋
体裁：七言绝句

流行坎止事无多，举世营营自网罗。珍重主人真止矣，直如古井更无波。
鹿伯可郎中园池杂咏·竹坞
作者：楼钥
朝代：宋
体裁：七言绝句

几年种竹未成丛，一日归来翠扫空。尽好闭门高枕卧，从今日日是清风。
鹿伯可郎中园池杂咏·见一堂
作者：楼钥
朝代：宋
体裁：七言绝句

灵澈清诗千载传，始闻林下有斯贤。傍人只道休官早，见一名堂已十年。
鹿夫人挽词
作者：楼钥
朝代：宋

内外言无间，初终志不移。白头供妇职，彤管著贤规。庆衍珠三树，芳先桂一枝。凤岑归去路，含笑不应悲。庆霈疏封日，姑慈不忍违。人方侈君赐，我独避恩辉。孝笃神应劳，风高家愈肥。新传快女婿，亦复挂冠归。
鹿夫人挽词·其一
作者：楼钥
朝代：宋

内外言无间，初终志不移。
白头供妇职，彤管着贤规。
庆衍珠三树，芳先桂一枝。
凤岑归去路，含笑不应悲。
鹿夫人挽词·其一
作者：楼钥
朝代：宋

内外言无间，初终志不移。白头供妇职，彤管著贤规。庆衍珠三树，芳先桂一枝。凤岑归去路，含笑不应悲。
鹿夫人挽词·其二
作者：楼钥
朝代：宋

庆霈疏封日，姑慈不忍违。
人方侈君赐，我独避恩辉。
孝笃神应劳，风高家愈肥。
新传快女壻，亦復挂冠归。
鹿夫人挽词·其二
作者：楼钥
朝代：宋

庆霈疏封日，姑慈不忍违。人方侈君赐，我独避恩辉。孝笃神应劳，风高家愈肥。新传快女婿，亦复挂冠归。
黄君挽词
作者：楼钥
朝代：宋

积庆源流远，乡评数大门。吏才堪世用，心事与谁论。肮脏才三径，凄凉遽九原。传家五男子，留眼看腾骞。
黄君挽词
作者：楼钥
朝代：宋

积庆源流远，乡评数大门。
吏才堪世用，心事与谁论。
骯脏纔三径，凄凉遽九原。
传家五男子，留眼看腾骞。
黄岩令郑仁叔索委羽洞诗
作者：楼钥
朝代：宋

君不见王君羽化脱秦厄，故山至今名落翮。又不见乌程野鹤投氅毛，佞臣称瑞民斯劳。何如奉林控鹤登青霄，伤然委羽登山椒。青衣出入洞方杳，紫气氤氲风尚飘。令君颇似丁令威，鹤驭久去双凫归。山川良是人民非，一新琳宫还旧规。黄山父老歌循良，诵君诗句游云房。更将山石比坚操，百碎犹能彻骨方。
黄岩令郑仁叔索委羽洞诗
作者：楼钥
朝代：宋

君不见王君羽化脱秦厄，故山至今名落翮。
又不见乌程野鹤投氅毛，佞臣称瑞民斯劳。
何如奉林控鹤登青霄，伤然委羽登山椒。
青衣出入洞方杳，紫气氤氲风尚飘。
令君颇似丁令威，鹤驭久去双鳬归。
山川良是人民非，一新琳宫还旧规。
黄山父老歌循良，诵君诗句游云房。
更将山石比坚操，百碎犹能彻骨方。
黄知橘柚来诗
作者：楼钥
朝代：宋
体裁：五言排律

一舸放长江，遥林底处黄。自知来橘柚，先已照沧浪。绿叶凝烟密，金苞射日光。相迎苍县雨，暗识洞庭霜。味诧江陵种，庭垂禹庙荒。何如船上看，数里更飞香。
齐国夫人曹氏挽词
作者：楼钥
朝代：宋

痛哭王孙去，南来万里馀。解衣催艇子，扶杖拥篮舆。已矣空鸾镜，谁欤得雁书。辛勤立门户，地下勿欷歔。宗子今曾子，夫人古敬姜。邛郲承孝养，浯水刻恩章。汤沐封逾宠，芝兰晚更芳。九龄天报远，馀庆尚流光。
齐国夫人曹氏挽词·其一
作者：楼钥
朝代：宋

痛哭王孙去，南来万里余。
解衣催艇子，扶杖拥篮舆。
已矣空鸾镜，谁欤得鴈书。
辛勤立门户，地下勿欷歔。
齐国夫人曹氏挽词·其一
作者：楼钥
朝代：宋

痛哭王孙去，南来万里馀。解衣催艇子，扶杖拥篮舆。已矣空鸾镜，谁欤得雁书。辛勤立门户，地下勿欷歔。
齐国夫人曹氏挽词·其二
作者：楼钥
朝代：宋

宗子今曾子，夫人古敬姜。
邛郲承孝养，浯水刻恩章。
汤沐封逾宠，芝兰晚更芳。
九龄天报远，余庆尚流光。
齐国夫人曹氏挽词·其二
作者：楼钥
朝代：宋

宗子今曾子，夫人古敬姜。邛郲承孝养，浯水刻恩章。汤沐封逾宠，芝兰晚更芳。九龄天报远，馀庆尚流光。
齐安郡夫人金氏挽词
作者：楼钥
朝代：宋

避地供汤饼，当筵接缟衣。仓皇奉神版，岩险逊征騑。遇事智尤敏，相夫家寖肥。考终无可憾，蝶梦绕芳菲。五子俱英发，尤知仲氏贤。勤明真世济，廉俭信家传。别乘径为郡，高城欲捍边。版舆俄弃养，事业待他年。
齐安郡夫人金氏挽词·其一
作者：楼钥
朝代：宋

避地供汤餠，当筵接缟衣。
仓皇奉神版，岩险逊征騑。
遇事智尤敏，相夫家寖肥。
考终无可憾，蝶梦遶芳菲。
齐安郡夫人金氏挽词·其一
作者：楼钥
朝代：宋

避地供汤饼，当筵接缟衣。仓皇奉神版，岩险逊征騑。遇事智尤敏，相夫家寖肥。考终无可憾，蝶梦绕芳菲。
齐安郡夫人金氏挽词·其二
作者：楼钥
朝代：宋
体裁：五言律诗

五子俱英发，尤知仲氏贤。勤明真世济，廉俭信家传。别乘径为郡，高城欲捍边。版舆俄弃养，事业待他年。
齿落戏作
作者：楼钥
朝代：宋
体裁：五言律诗

零落残牙齿，年来落欲空。得鱼惟食冻，舍肉只餐葱。休忆红绫餤，难吞栗棘蓬。何须如剑树，始解振宗风。
龙湫
作者：楼钥
朝代：宋

地耸峰峦秀，天开气象宽。九霄银汉落，千古玉龙寒。壮观供尊者，幽居称冷官。何时遂肥遁，不厌白头看。
龙湫
作者：楼钥
朝代：宋

地耸峰峦秀，天开气象宽。
九霄银汉落，千古玉龙寒。
壮观供尊者，幽居称冷官。
何时遂肥遯，不厌白头看。
龙潭丈室一笋穿入露满其上因赋之
作者：楼钥
朝代：宋

一笋入屋照座寒，凌晨仍有清露漙。益信露珠自根起，正如真水朝泥丸。厦屋不应为汝穿，不肯屈节斜倚栏。干霄拂云已在望，且复自保青琅玕。
龙潭丈室一笋穿入露满其上因赋之
作者：楼钥
朝代：宋

一笋入屋照座寒，凌晨仍有清露漙。
益信露珠自根起，正如真水朝泥丸。
厦屋不应为汝穿，不肯屈节斜倚栏。
干霄拂云已在望，且復自保青琅玕。
龙潭方丈
作者：楼钥
朝代：宋

又因寒食此中来，窗户虚明绝点埃。
山裏春风无閒断，海棠开过地棠开。
龙潭方丈
作者：楼钥
朝代：宋

又因寒食此中来，窗户虚明绝点埃。山里春风无閒断，海棠开过地棠开。
一月三捷詩
作者：樓鑰
朝代：宋

勇甚鷹揚將，身從虎穴探。
六師心不二，一月捷凡三。
戎卒時非久，邊庭戰已酣。
神戈窮逐北，露布屢馳南。
貔旅彌思奮，狼心敢肆貪。
七旬有苗格，較德可無慙。
丁寺丞挽詞·其一
作者：樓鑰
朝代：宋

家世傳經術，膠庠藹雋聲。
上方思舊學，公乃擅專城。
滁上功尤著，潮陽政愈明。
哀哉鍔流水，猶解不平鳴。
丁寺丞挽詞·其二
作者：樓鑰
朝代：宋

嚴冷不可向，其中實曠然。
行藏睽素志，燕樂了餘年。
鶴化人何處，鸞孤影自憐。
才高不盡用，流慶尚綿綿。
三日不得過都泗堰
作者：樓鑰
朝代：宋

南朝何公棲禹穴，嘉遁悠然志高潔。
一朝送人都泗埭，歸嘆此途於此絕。
我亦何爲走塵埃，數年不記幾往來。
船橫三日不得度，愧想高風安在哉。
三月七日上賜牡丹并薔薇露勸酒
作者：樓鑰
朝代：宋

幾見牡丹東海涯，暮年敢謂到京華。
休論千品洛中譜，驚看百枝天上花。
况有八珍來禁苑，更加雙榼賜流霞。
闔門飽暖聊同醉，稽首將何報宅家。
三月九日從駕
作者：樓鑰
朝代：宋

昨日爲親壽，今朝從駕行。
君親俱有喜，家國共增榮。
淑氣浮黄屋，歡聲動玉京。
人心真易感，翻手作昇平。
上史太傅·其一
作者：樓鑰
朝代：宋

一坡煙水綠灣環，竹樹樓臺縹緲間。
但說一丘藏曲折，誰知更有四明山。
上史太傅·其三
作者：樓鑰
朝代：宋

衮繡堂中語夜分，幾將經史細評論。
不知世上三公貴，祇是東湖八行孫。
上史太傅·其二
作者：樓鑰
朝代：宋

二十里雲隨步生，潺湲洞裏訪青欞。
山中要識無窮趣，看取南雷問答經。
上魏丞相
作者：樓鑰
朝代：宋

夢菴深坐宴朝曛，祇有梅花對此君。
今日衣冠有巢許，向來元凱佐華勳。
入山誰解訪弘景，載酒時應問子雲。
童諷寫成心未懶，可因貪佛贊論文。
下元日暖甚夜風雨大作早微雪從子潗以酴醾來
作者：樓鑰
朝代：宋

眼明喜見早酴醾，窗外風號集霰時。
梅蘂已慙前臘破，芳心休用怨春遲。
納涼除夜昨幾似，見雪芭蕉今不疑。
若使洛人真得此，應須更詫百宜枝。
丘文定公挽詞·其一
作者：樓鑰
朝代：宋

謀國規模闊，絕人才具高。
三朝千載遇，四海一身勞。
儒將通鴛序，樞庭握豹韜。
皇家資柱石，天遽奪伊皋。
丘文定公挽詞·其三
作者：樓鑰
朝代：宋

十載龐居士，一朝裴晉公。
宣威先抗虜，決策竟和戎。
宥密行誰尼，規恢事已空。
灰心更霜鬢，千載泣英雄。
丘文定公挽詞·其二
作者：樓鑰
朝代：宋

初擬文翁化，誰知懷遠圖。
廟謨專制閫，世將易兵符。
養虎竟遺患，斷蛇由不殊。
寧同死諸葛，空恨失吞吳。
丘文定公挽詞·其五
作者：樓鑰
朝代：宋

同與隆興第，嘉禾見兩轓。
瀛壖迂使節，蜀道送行軒。
預草前鬚詔，驚傳易簀言。
不堪鸞鏡舞，雙旐愴丘原。
丘文定公挽詞·其四
作者：樓鑰
朝代：宋

處事拘攣外，鉏姦談笑中。
幾年亡主將，全蜀頼明公。
畏愛盾衰日，清和夷惠風。
屢書終不盡，詩意亦何窮。
中秋
作者：樓鑰
朝代：宋

歲歲當秋半，人人待月明。
絕憐今夜賞，更勝去年晴。
光彩澄高露，氛埃廓太清。
衆心方閔雨，却望暮雲生。
中秋次從子涔韵
作者：樓鑰
朝代：宋

雨餘不見日西沈，將謂中秋又作陰。
佳月忽開千里影，騷人滿慰一年心。
掃除宿翳風雖動，滓穢太清雲尚深。
坐待寒光誰會此，阿咸爲我發微吟。
中秋無月
作者：樓鑰
朝代：宋

涼意秋將半，深期月影清。
昨宵雲點綴，今夜雨縱橫。
睡久何曾著，更闌喜暫晴。
起來聊曠望，終欠十分明。
丹桂
作者：樓鑰
朝代：宋

碧雲步障紫金蕤，風靜秋高千萬枝。
嬌額塗黄元自好，是誰深傳蜜烟脂。
久不作詩喜仲兄遷鄰居因成長句
作者：樓鑰
朝代：宋

宦游各天涯，皇州今鴈行。
官居半里所，相過復相望。
西鄰得老屋，往來連戶窗。
水竹占幽勝，風雨對一床。
十年短檠燈，今夜分餘光。
兒曹亦可樂，洛誦聲洋洋。
天邊有白雲，隨風正飛揚。
相期奉旨甘，萊衣戲親傍。
軒冕皆儻來，此意可暫忘。
詩成喜可知，且復釂此觴。
九月十一日杓孫得男
作者：樓鑰
朝代：宋

郡齋弧矢記垂門，今日衰翁更覺尊。
生晚不能瞻大父，年高却幸見曾孫。
從今鏡鑷知無用，但喜芝蘭近愈繁。
願汝孳孳守家法，爲傳衣鉢到仍昆。
乞出過傳法聞伯齊歸姚江
作者：樓鑰
朝代：宋

扶病還朝一禿翁，重來寧免笑何公。
夢魂長是尋雲北，歸路何時向浙東。
深願聳身隨畫鷁，空勞舉目送飛鴻。
主人竹所終須到，最憶東軒一枕風。
五月望月蝕曆家又言六月朔日蝕
作者：樓鑰
朝代：宋

閭巷夜爭呼，相傳救望舒。
偶因雲暫破，真似月之初。
孰謂蟆能瞎，端知曆不疎。
太陽交蝕近，試看更何如。
京仲遠尚書爲澹然子作二大字
作者：樓鑰
朝代：宋

濃墨新題付澹然，松坡爲子老談天。
憑君推我行年看，何日歸耕綿上田。
代仲舅尚書賦江山得助樓
作者：樓鑰
朝代：宋

江山信美非吾土，王粲登樓意凄楚。
麗譙井幹高則高，未免綺羅相滓污。
君家華屋照城隅，丹壁重重不知數。
誰令作此三層樓，雪脊干霄千尺所。
幾番貽書來索詩，只許歸田爲君賦。
快哉今日真得歸，無復黄塵涴巾屨。
試凭欄干俯人世，城郭村畦可枚數。
四山雲物任卷舒，大江波濤恣吞吐。
曉看紅日上滄溟，夜見冰蟾轉天宇。
四明山水秀東南，祇恨青山不肯入城府。
我家朗朗屋百間，欲創一樓兄未許。
羨君輪奐日日新，鼛鼓一聲紛郢斧。
眼明見此高突兀，騷人當得江山助。
我久欲歸未得間，門巷相望纔尺五。
賦詩幸不負前盟，但慚筆底無風雨。
從今造門不復問主人，醉倒樓上君莫嗔。
代書寄內弟耐翁總幹
作者：樓鑰
朝代：宋

我昔生外家，半世猶相依。
至今連牆居，日日相聞知。
諸表如羣從，休戚真同之。
耐翁生而秀，愛惜從兒時。
文采既俊發，吏才人共推。
低徊久選調，每每爲歎咨。
茲行佐王人，未到聲已蜚。
郵置屢得書，論事語益奇。
使長首推薦，婉畫多所資。
近觀會稽編，分析及毫釐。
益知足心計，薦書徧諸司。
正欲助才選，非敢請以私。
惜君年欲侵，正以遠大期。
得書再三讀，惘然增愕眙。
非所望于子，所言何背馳。
江湖兩路間，弄兵分潢池。
羽檄以時至，廟堂日三思。
調度供軍需，發兵匝四垂。
吾事誠可慮，彼亦安能爲。
豈曰白頭賊，指日當誅夷。
使子任賊衝，尚望羽扇揮。
如何隔千里，遽求奉檄歸。
長沙屹巨鎮，洞庭渺無涯。
鄂渚屯重兵，上游藉兵威。
當思深遠謀，胡爲先自萎。
此言及同寮，必爲人所窺。
歸以語閨門，徒驚妾與妻。
無端使稟議，在此何爲辭。
望子置私憂，志立官無卑。
張巡起縣令，力抗百萬師。
逆徒哽喉牙，蔽遮頼渙濉。
韋寬守玉璧，臧質全盱眙。
丈夫立節義，有才尤當施。
殺身以成仁，致命須見危。
讀書不念此，萬卷終何裨。
但當安義命，前定無參差。
勉哉盡所職，造物不汝遺。
況復受國恩，當與相維持。
今子仕高沙，偶然脫危機。
正須加義方，豈應使同斯。
向也未得祿，遑遑不自支。
既入紅蓮幕，圖進亦其宜。
今日寧爲民，此乃無聊詞。
歸來事若定，又思登王畿。
胸中空擾擾，禍福不在茲。
倘能悟愚言，便可知昨非。
著枕必安寢，食淡甘如飴。
老誖非强聒，鄙見不可移。
少安當毋躁，通籍看金閨。
代毛崇夫賀婦翁黄圮老生朝
作者：樓鑰
朝代：宋

東都競風節，清裁稱巨賢。
焱馳不自定，相與扶其顛。
獨立黄徵君，道周性具全。
辟舉既不就，言論亦無傳。
當時論篤士，比之孔與顔。
陳蕃爲三公，自媿不敢先。
丈人豈苗裔，德高靜而專。
不清復不濁，量陂渺無邊。
學問粹然正，師友承淵源。
詞章玉無瑕，作者當摩肩。
向來登王畿，悟主在一言。
校讎天祿閣，朱黄手自研。
郎潛不啻足，肯羨歲九遷。
清朝奬廉退，擢居西府員。
膴仕皆坐致，高懷越拘攣。
出乘使者車，徑歸卧林泉。
出處無戚欣，鼻間栩栩然。
謝公恐未免，召馹行著鞭。
松山介閩浙，淑氣常蜿蜒。
隆冬正凝沍，愛日回春妍。
懸弧慶生申，飄若區中僊。
僊風自難老，何須記椿年。
賤子託枌榆，掃門如宿緣。
叨在玉潤選，得窺樂廣天。
川涂阻拜壽，舂容陳大篇。
孺子倘可教，願受書一編。
代求子紹上魏邸壽詩
作者：樓鑰
朝代：宋

皇家基業天與隆，金枝玉葉槃石宗。
我皇聖德摩蒼穹，朱邸森列慶所鍾。
仲氏吹箎何雝雝，雲夢八九羅心胸。
羣經讀遍巾箱中，筆端豪氣舒長虹。
殿前玉佩聲冬瓏，天人眉宇輝宸楓。
大名起魏茅士封，黄旛豹尾雙鎮雄。
宣城名郡煩憑熊，政績越過黄與龔。
樓前疊嶂橫雲空，佳句不減玄暉工。
賢王易鎮甬水東，陽春有脚皆仁風。
百蠻面內文軌同，坐清聚蟻驅屯蠭。
碧海萬里樓船通，天子神聖非臣功。
薰風入弦槐陰濃，新荷泛綠榴花紅。
曉來佳氣飛青葱，驚詫野老田家翁。
簫鼓動地光融融，堂上帝子方雍容。
清旦燕賀簪笏叢，負弩小吏隨登龍。
由來降靈自神崧，難老何用齊喬松。
年年箕翼壽兩宮，捧觴戲彩俱無窮。
代魏丞相爲錢參政壽
作者：樓鑰
朝代：宋

天台傑立滄海東，古今名士長相從。
神遊八極司馬子，擲金作賦孫興公。
松窗先生千載士，文價道骨相與同。
芙蓉爲裳蘭爲佩，一笑坐斷千山峰。
向來羽扇揮羣雄，貔貅給使如奴僮。
淮南草木識姓字，烽燧一掃邊庭空。
勳名巍峨謝不有，天子神聖非臣功。
黄扉安坐斷國論，精神自折千里衝。
東山之志意不改，歸來碧落稱僊翁。
調元老手自燮理，鬖鬖綠髮雙方瞳。
蒼生顒望謝公起，中興事業須宗工。
新冬五日記穀旦，霜餘和氣回春風。
門牆老生繫郡紱，欲借壽斚斟吳松。
祝公壽考與家世，山河带礪俱無窮。
令人王氏挽詞·其一
作者：樓鑰
朝代：宋

嫁早仍知孝，夫賢自不貧。
事姑如事母，憂物勝憂身。
鳳誥恩榮渥，鳩桑德意均。
孺哀聲不絕，淚柏不成春。
令人王氏挽詞·其二
作者：樓鑰
朝代：宋

宦達方資助，家肥忽悼亡。
一區終異室，千載尚高岡。
奉倩神猶慘，安仁鬢欲蒼。
黄昏愁絕處，誰伴紫微郎。
以六經左氏傳莊子遺伯中弟有詩來謝次韵·其一
作者：樓鑰
朝代：宋

手披欲究百家編，奴婢年來識鄭玄。
顧我幸多千卷富，念君未有一經全。
詩書心醉不容醒，父子筆耕期有年。
此但古人糟粕耳，更須從此悟真筌。
以六經左氏傳莊子遺伯中弟有詩來謝次韵·其二
作者：樓鑰
朝代：宋

書種傳來直到今，讀書幾似孝標淫。
欲君終就九經庫，與子平分一片心。
更向漆園窮妙旨，何殊清廟奏遺音。
中郎書籍付王粲，想得知余此意深。
以十月桃雜松竹置瓶中照以鏡屏用潚韵
作者：樓鑰
朝代：宋

中有桃源天地寬，杳然溪照武陵寒。
莫言洞府無由入，試向桃花背後看。
以太湖石響板爲文季壽
作者：樓鑰
朝代：宋

太湖中心洞庭山，千巖萬壑高孱顔。
風濤舂撞自太古，漱成樂石如雕剜。
玲瓏中空窮變態，奇奇怪怪羅滄灣。
良工巧手琢威鳳，片雲承足同飛翻。
叩之五聲八音足，疑有僊風摇珮環。
月卿蜚聲塞宇宙，文如九苞瑞世間。
祇今在治真若鳳，朝陽一鳴聞九關。
先從鵷閣掌帝制，徑上鸞臺領朝班。
德既不衰石不泐，祝公遐壽如彭籛。
以玉蘭贈王習父·其一
作者：樓鑰
朝代：宋

一種香蘭玉色新，仙家分得蘂宮春。
調高韵勝誰能稱，付與能言解語人。
以玉蘭贈王習父·其二
作者：樓鑰
朝代：宋

華屋翬飛慶事綿，芝蘭玉樹喜庭前。
似聞楚畹芽初茁，便看藍田生晚煙。
以興安石阮底寄顔樂閒
作者：樓鑰
朝代：宋

興安樂石響於桐，作阮猶堪繼仲容。
茂苑樂閒真好事，爲君添起晉玲瓏。
仲舅尚書生朝
作者：樓鑰
朝代：宋

去年生朝燕稽山，館舍朗朗屋百閒。
紅裙合樂飲徹旦，坐上衆客皆酡顔。
今年生朝半歸路，竹輿蕭蕭曉衝雨。
回頭風景非去年，當時賓客今何處。
仕已喜慍曾何分，適齋未減楚子文。
鼻閒栩栩固自若，世情物態徒紛紛。
平生知足志閑退，歸老鄉關了無悔。
但欲年年醉西風，坐閲人閒百千歲。
人閒萬事日不同，尚書人望方顒顒。
明年舉酒拜公壽，安知不在槐庭中。
仲舅敷文閣學士汪公挽詞·其一
作者：樓鑰
朝代：宋

籍甚牢之舅，難追宅相風。
惟公能愛我，獨我最知公。
潭府書無繼，西州事已空。
形容盡心力，庶或慰幽宮。
仲舅敷文閣學士汪公挽詞·其二
作者：樓鑰
朝代：宋

外氏桂成叢，諸甥長養中。
名稱無酷似，宦達偶相同。
澹室既長往，適齋俄考終。
絕憐三學士，只賸一衰翁。
仲觀有詩來謝次韵
作者：樓鑰
朝代：宋

危機屢見劍頭炊，喜及挂冠神武時。
從此含藏三寸舌，算來插得幾張匙。
讀書窗下病勤舊，攻媿庵中老住持。
速辦小舟頻往反，及今精力未全衰。
伍主簿挽詞·其一
作者：樓鑰
朝代：宋

好賢元不減緇衣，客到公家如所歸。
二浙聲名三鶚薦，四山風物一翬飛。
桑榆冉冉身先蛻，蘭玉森森家正肥。
人有百身寧可贖，發棠誰復濟齊饑。
伍主簿挽詞·其三
作者：樓鑰
朝代：宋

晚年朋舊益彫零，歎絕斯人奠兩楹。
不忍銜悲讀佳傳，可堪回首念平生。
交情君獨全終始，人物誰能繼老成。
清些楚魂招不得，朔風淒切淚縱橫。
伍主簿挽詞·其二
作者：樓鑰
朝代：宋

由來風誼獨穹然，坐享家肥不計年。
墮幘何妨分百萬，指囷寧復問三千。
靈椿老去仁宜壽，玉樹種成身已仙。
衮衮公侯殊未已，正應含笑入重泉。
伯中弟可休堂
作者：樓鑰
朝代：宋

夫婦老相對，閨門貧甚安。
六兒俱力學，一子幸先官。
香火祠初奉，勳名鏡屢看。
更當聯五桂，納祿尚何難。
伯中弟生朝賦酴醿
作者：樓鑰
朝代：宋

春日足風雨，不知艷陽天。
桃李俱成塵，懶上西湖船。
春餘忽微和，酴醿發清妍。
池塘芳草夢，况復向阿連。
中庭月方午，密林澹清煙。
蒙蒙青羅帔，粲粲白玉鈿。
幽歡久不講，群從俱讙然。
銀燭煩高燒，妃子浴溫泉。
花以酒爲名，我以杯相傳。
爛醉不復辭，此會期年年。
何內翰挽詞
作者：樓鑰
朝代：宋

豪奪錦標天下聞，慨然有志整乾坤。
諫坡論事言皆合，帝幄談經道益尊。
千古高文在鼇禁，一時名士上龍門。
經綸未究身先死，痛惜誰能作九原。
何司業挽詞·其一
作者：樓鑰
朝代：宋

頃歲游孤嶼，名門說二何。
胡爲終璧水，自合上鑾坡。
器重連城價，心澄古井波。
傳家衣鉢在，衮衮並儒科。
何司業挽詞·其二
作者：樓鑰
朝代：宋

骯髒陽司業，作州如理家。
源流知有自，悃愊信無華。
方喜亨途遠，俄驚暮景斜。
傷心傾蓋舊，何處望東嘉。
余丐郡得婺以詩相迎次韵
作者：樓鑰
朝代：宋

風際端宜鷁退飛，青雲高處有危機。
屢遮西日成何事，幾向東風詠式微。
塞馬云何真是福，鱸魚正不爲知幾。
休論五馬人生貴，且奉潘輿得賦歸。
余初除西掖適齋惠詩以二甥相繼縯綸爲喜安行表兄貽書喜溢于辭謹次二篇爲謝末章以屬安行·其一
作者：樓鑰
朝代：宋

漕臺生處寢之床，叢桂還分一葉芳。
紅藥階邊懷老謝，桃花觀裏憶劉郎。
首煩賢舅書增喜，想見慈親色更康。
無忌安能真酷似，願從外氏借餘光。
余初除西掖適齋惠詩以二甥相繼縯綸爲喜安行表兄貽書喜溢于辭謹次二篇爲謝末章以屬安行·其二
作者：樓鑰
朝代：宋

敢謂封倫據此床，幸從科級紹餘芳。
紫薇繼直中書省，叢桂猶爲同舍郎。
太史書傳得楊惲，渭陽情厚爲秦康。
外家宅相君餘事，魚目何堪比夜光。
余永彥挽詞
作者：樓鑰
朝代：宋

戶外諸生屨，門前長者車。
柳袍空自染，瓶粟竟無儲。
隠行刑宗黨，清風照里閭。
沉冥誰爲表，頼有子雲書。
余給事挽詞·其一
作者：樓鑰
朝代：宋

烏府仍螭陛，銀臺更掖垣。
事幾無弗論，外似不能言。
厚德鎮浮薄，平心剸劇煩。
用才殊未盡，無地可招魂。
余給事挽詞·其二
作者：樓鑰
朝代：宋

桂籍兄聯弟，蘭階子克家。
上恩嘉踵武，京秩爲增華。
朝著蒙傾蓋，綸闈覩判花。
遽成千古別，南望想悲笳。
佛日山
作者：樓鑰
朝代：宋

曉出都城暮入山，杖藜蕭散易開顔。
松風五里未行盡，隠隠疎鐘紫翠間。
侍仲舅同諸表游山
作者：樓鑰
朝代：宋

來游大梅山，涉山知幾重。
平行千仞岡，俯瞰他山峯。
一步一步高，勢欲凌虛空。
左顧九地底，樓臺鳴鼓鍾。
蓬萊反在下，直恐船引風。
又疑海水竭，洞見馮夷宮。
行行愈就順，故步尋苔封。
十年舊主人，相對如夢中。
清談虛閣上，坐到夕陽舂。
年來頗畏影，掣身慕冥鴻。
入山非不深，猶有行人蹤。
安得更深居，尚友荷衣翁。
未問梅子熟，寧能噉青松。
庶幾適吾心，餘生得從容。
俞通判挽詞·其一
作者：樓鑰
朝代：宋

强仕賦歸去，頻年亦漫行。
宦情雖淡泊，官事極精明。
贊畫王公幕，監州亞父城。
佳兒守遺訓，清白勝金籯。
俞通判挽詞·其二
作者：樓鑰
朝代：宋

象邑推三俊，靈光頼此賢。
老成俄已矣，遠邇爲潸然。
孝敬心何極，公平錄尚傳。
佳城隔風浪，忍賦薤歌篇。
信國夫人秦氏挽詞
作者：樓鑰
朝代：宋

夫人富貴出懷綳，擇配和鳴得仲卿。
鸞誥蚤能封大國，魚軒不及伴雙旌。
肥家得法晚無倦，教子登科新有聲。
難息南谿未成屋，鳳凰山下啟佳城。
倅廳雲水亭
作者：樓鑰
朝代：宋

山遶澄江江遶城，水雲徑接海冥冥。
萬家曲折在吾目，一郡登臨屬此亭。
今日詩題隨處有，幾番醉眼望中醒。
風流鄭老知何在，回首蒼茫島嶼青。
催老融墨戲
作者：樓鑰
朝代：宋

古人惜墨如惜金，老融惜墨如惜命。
濡毫洗盡始輕拂，意匠經營極深夐。
人非求似韻自足，物已忘形影猶映。
地蒸宿霧日未高，雨带寒煙山欲暝。
中含太古不盡意，筆墨超然絕畦逕。
畫家安得論三尺，身世生緣俱墮甑。
人言可望不可親，夜半叩門寧復聽。
三生宿契誰得知，一見未言心已應。
巖傾千丈雪散空，上有清池開錦鏡。
意行忽發虎溪笑，許作新圖寫幽勝。
歸尋一紙五十尺，傅以礬膠如練浄。
自知能事難促迫，捲送松窗待清興。
筆端膚寸今何如，西抹東塗應略定。
何當一日快先覩，洗我昏眸十年病。
僊都獨峰
作者：樓鑰
朝代：宋

漢家武徹求神僊，方士搤掔多夸言。
蓬萊隔海不可到，屬車方羊上橋山。
傳聞黄帝久僊去，胡爲有石高巑岏。
游談不經理欲屈，謾言此地藏衣冠。
縉雲自是僊窟宅，萬壑千巖比如櫛。
突然一石摩青雲，造化應勞巨靈擘。
僊風吹墮碧蓮花，玉井半空人不識。
望之不計幾千尺，八柱擎天此其一。
伯夷制行高且孤，萬世猶能立懦夫。
英魂凜凜今不死，化作此石山之隅。
橫斜轍迹依然在，我亦何能窮古初。
元日
作者：樓鑰
朝代：宋

歲當庚午旦庚寅，最喜明朝遇上辛。
五福來臨吳越分，更欣三日即攽春。
元珍弟酌別賦此贈之
作者：樓鑰
朝代：宋

歸來十暑又三霜，衰病那知謁帝傍。
採菊初期老陶令，種桃應是笑劉郎。
不辭白首登鰲禁，正欲青衫及鴈行。
今夕團欒同醉後，未知何日駕歸航。
入雁山過雙峰
作者：樓鑰
朝代：宋

眼前未見古龍湫，望望前山景自幽。
紅日一門千嶂曉，翠峰雙聳半空秋。
風高落木無邊下，氣勁閒雲逐處收。
要識雁山真面目，直須霜後一來遊。
八月十四日携家泛月次韵·其一
作者：樓鑰
朝代：宋

月到平湖金作波，一城惟此占秋多。
水晶宮裏清無比，何用重登漢馺娑。
八月十四日携家泛月次韵·其三
作者：樓鑰
朝代：宋

稍先一日我中秋，行徧芙蓉與菊洲。
作意安排却非適，不如乘興徑行舟。
八月十四日携家泛月次韵·其二
作者：樓鑰
朝代：宋

九秋風月正分平，盛滿金晶分外明。
老子此行端不惡，夜深幾得聖之清。
八月十四日携家泛月次韵·其五
作者：樓鑰
朝代：宋

草草真成一段奇，比鄰非不借餘輝。
板輿何敢侵風露，略望簷間且勸歸。
八月十四日携家泛月次韵·其四
作者：樓鑰
朝代：宋

猶記年時看水嬉，不如此夜月相宜。
仙翁一醉非塵世，爲問姮娥知未知。
八月四日晚霹靂碎大柳木
作者：樓鑰
朝代：宋

秋分雷自合收聲，白露明朝忽震霆。
怪得坐中驚欲倒，鄰牆老柳碎中庭。
六月十六夜觀月翌早紀所見成長謠
作者：樓鑰
朝代：宋

海雲湧立雙鐵山，明月正在山中間。
初疑渼陂藍田出水面，又似長風吹度玉門關。
須臾雲過月愈上，太虛點綴從飛翻。
白衣蒼狗不足究，千變萬態俱可觀。
忽焉橫卧如蒼龍，驪珠頷下光團團。
山河清影見歷歷，桂枝扶疎若可攀。
夜深醉倒雞鳴起，光景不類居塵寰。
長庚曄然朝曦發，望舒猶掛西林端。
我欲呼吸晶華駐朱顔，左有金丹右玉丹。
昔聞兩曜在天如磨蟻，日行日止一度慳。
太陰行速朔必會，金餠旋復成弓彎。
八卦萬物盡關繫，歷古不已真跳丸。
急景戃恍難控摶，但見霞彩生斕斑。
老我已復卦氣闌，學道無成空自嘆。
不如安坐委天順，一聽運化更循環。
六言問天池寶華
作者：樓鑰
朝代：宋

昔年曾賦虎丘，猶恨靈巖未游。
天池之景絕勝，寶華有水倒流。
老矣不復西去，夢入陶朱扁舟。
煩君爲我尋訪，能以新詩寄不。
具美堂
作者：樓鑰
朝代：宋

明光殿裏早催班，亭午天街從駕還。
已聽歡聲傳市井，更看喜氣滿湖山。
聯鑣遠去閒尋勝，爛醉歸來夜叩關。
但願兩宮千萬壽，退公時得過雲間。
冀北馬羣空詩
作者：樓鑰
朝代：宋

冀北雖多馬，知惟伯樂工。
祇因良種去，便覺舉羣空。
過視千蹄衆，先收八駿雄。
謾聞餘布野，無復見追風。
騏驥方奔逸，駑駘豈混同。
儻非承一顧，鳴意孰能通。
再送潘恭叔
作者：樓鑰
朝代：宋

我似冥鴻弋猶慕，君如放鶴去還歸。
秋空今日真成去，好伴閑雲自在飛。
再過鹿伯可
作者：樓鑰
朝代：宋

又上先生見一堂，澹然賓主兩相忘。
不知海內清風滿，但覺山中白晝長。
小雨絡林妨蠟屐，靚妝環坐快瑶觴。
曲終扶杖欲歸去，即詠白駒三四章。
再題行看子
作者：樓鑰
朝代：宋

先引護欄毬子驄，九馬近遠俱相從。
黑駒騧黄騅素騮，亦有笏面仍銀鬃。
夏國一種青於藍，五明錯靴皆如龍。
或驂或引恣馳驟，坐覺隠耳聲瓏瓏。
人間安得有此輩，一一必自天閑中。
不惟骨相異凡馬，圉人貴介多雍容。
三花翦鬣自官樣，空鞍更以香羅幪。
中間二者蓋天馬，齒雖已老氣尚雄。
不知幾出橫門道，雙立柳下青陰濃。
擡韁捽頷刷背膂，旋梳鬃尾摇清風。
人人生意馬欲動，態度曲盡各不同。
韓生去我幾百年，藻色尚濕青與紅。
不知何時墮雞林，萬里遠在東海東。
賈人携來得寓目，一見絕歎丹青工。
千金可買真不惜，忽復携去何匆匆。
亟令臨寫得形似，如此神駿那得逢。
開元內外馬盈億，色別爲群從登封。
韓生所貌定傑出，七尺爲騋八尺駥。
向來鶑邊繫金狨，歸乘款段頭已童。
伏櫪寧能志千里，却笑區區據鞍矍鑠翁。
分韻送孫從之司業使湖南得千字
作者：樓鑰
朝代：宋

夫君靜而敏，人十己則千。
讀破萬卷書，操筆思湧泉。
古事與今事，一一探本源。
蚤蜚場屋聲，作吏志益堅。
朅來上清班，漢庭誰在先。
雍容行祕書，史館躬槧鉛。
片言寤明主，立使登諫垣。
拳拳憂國心，傾倒十三篇。
司成天下選，歸志已浩然。
赤日送妻子，襆被尋谿船。
諸生慕陽城，欲挽不得專。
竟持湖南節，征袂何翩翩。
憶昨忝同登，于今三十年。
朝行喜相會，終恨非官聯。
請益殊未饜，匆匆啟離筵。
始以長官來，今以繡衣還。
書生素安分，豈問却與前。
第惟公輩流，自應留日邊。
德星聚南楚，予環當茹連。
事體有關繫，臨岐欲無言。
分韻送盧國華福建提刑得華字
作者：樓鑰
朝代：宋

盧侯場屋聲，天馬騰渥洼。
殘膏沾後人，奇芬吐天葩。
來踏九陌塵，去種河陽花。
向來再去國，盛山建高牙。
平生長者譽，靜篤語不譁。
古井絕微波，璞玉無纖瑕。
使星照蜀道，惠愛流三巴。
吏姦頼刮磨，民瘼煩搔爬。
田里誦盧公，兒童知國華。
白首尚郎潜，坐曹事如麻。
翩翩擁軺車，去去向合沙。
朝行惜君去，舉酒相邀遮。
共登獅子峯，巨石臨唅呀。
却來澄湖邊，野梅訪萌芽。
老柳掃黄葉，枯荷矗寒茄。
棋枰戰文楸，醉帽欹烏紗。
伊昔送君行，相去萬里賒。
荷君遠寄書，得得來東嘉。
一見又成別，感念成咨嗟。
羨君徑褰帷，往戍不待瓜。
先尋上水船，何殊泛僊槎。
作粥喜奉姊，上冢仍過家。
此計正未疎，所恨成天涯。
尚幾或留行，船鼓毋庸撾。
初出燕山
作者：樓鑰
朝代：宋

去國三千里，還家第一程。
都緣人意樂，便覺馬蹄輕。
落日催心速，飛雲逐望生。
莫嫌歸去晚，猶得趁清明。
別王恭叔
作者：樓鑰
朝代：宋

兩兒雖近隔江潮，頼有王郎慰寂寥。
遠侍雙親官道院，爲同盡室餞西橋。
腦脂遮眼最關念，客路尋仙勿憚遥。
別後飛緘問安否，數來谷口訪山樵。
別長女淯
作者：樓鑰
朝代：宋

老我年來百念輕，文姬助我以琴鳴。
等閑相對成三弄，游戲俱彈似一聲。
舉酒不堪千里別，登途知用幾程行。
郡齋自是神仙窟，會有階庭玉樹生。
劉吏部挽詞·其一
作者：樓鑰
朝代：宋

總角異羣兒，庭趨蚤學詩。
一鳴登桂籍，百里靜潢池。
所至清民瘼，平生號吏師。
郎闈方進用，何乃棄明時。
劉吏部挽詞·其三
作者：樓鑰
朝代：宋

誰擾奚山衆，焚林獸已窮。
徙薪能遠慮，下瀨得深攻。
南嶠肩隨息，中朝論愈公。
但知分謗喜，寧肯自論功。
劉吏部挽詞·其二
作者：樓鑰
朝代：宋

剸劇最雲間，題輿上越山。
洞庭王澤遠，庾嶺使星還。
中道趨臺治，名曹切近班。
陰功多及物，陽報看循環。
劉吏部挽詞·其四
作者：樓鑰
朝代：宋

兄長與慈恩，相親色笑溫。
公方持使節，余忝代王言。
共約游三徑，俄悲作九原。
佳城隔風浪，丹旐愴飛翻。
劉寺即事·其一
作者：樓鑰
朝代：宋

不到茲山二十年，豈知重見舊山川。
煙深雖不見湖水，且看長空萬里天。
劉寺即事·其二
作者：樓鑰
朝代：宋

飛泉何事仰空流，無數明珠散不收。
注輦昔時曾撒殿，至今拋擲未曾休。
劉德修右史去國示所和從父東谿及楊子直詩走筆次韵·其一
作者：樓鑰
朝代：宋

無人爲辨樂羊書，却向空山問草廬。
世上榮枯無定在，眼前毀譽竟何如。
寸心未徹九重上，百口仍行萬里餘。
只恐君王思舊學，便看飛詔促嚴徐。
劉德修右史去國示所和從父東谿及楊子直詩走筆次韵·其三
作者：樓鑰
朝代：宋

閣下相期久，山中把酒稀。
未能容我去，又復送君歸。
柱史寧終隠，威顔暫咫違。
壯心誰與語，看劍一燈微。
劉德修右史去國示所和從父東谿及楊子直詩走筆次韵·其二
作者：樓鑰
朝代：宋

東谿詩似老彌明，傾蓋論詩絕點塵。
筆墨爲供無盡藏，江湖乞得自由身。
出門遠送成惆悵，無計相留更主臣。
但願皇天開老眼，不應空谷滯斯人。
劉德脩赴遂寧示和篇改除荆南復寄之
作者：樓鑰
朝代：宋

老矣思歸鋏屢彈，七旬望八合拋官。
我將東去計安出，君欲西還事亦難。
好向渚宮尋故蹟，更從雄楚縱遐觀。
上游正倚公爲重，莫向蓬谿更上灘。
劉望之國錄惠示文卷次韻爲謝
作者：樓鑰
朝代：宋

吾聞三峽江，湍流下無底。
吾聞岷峨山，聳秀且千里。
坤維氣淑靈，所産多名士。
高文既鏗然，特立亦卓爾。
久慕黄中劉，近有貢公喜。
亟從蜀士問，人物定誰比。
少年負奇節，論事如翻水。
萬里見張胡，義激非氣使。
賢關遂爲寮，八尺見英偉。
諸君皆歛避，相與推德齒。
惠我舂容篇，句法參子美。
再誦平生言，作者真近似。
戰國信徒勞，秦貪不知止。
漢唐取與守，反覆皆造理。
藩鎮論加詳，河朔紛鼎峙。
詞源既淵深，浩博渺無涘。
從今使諸生，教育均蒙被。
論議歸正平，辭章掃浮靡。
古人去已遠，時毋分彼此。
君其挽之回，續絃須鳳髓。
勸農
作者：樓鑰
朝代：宋

一番好雨潤桑麻，和氣歡聲十萬家。
太守勸農纔出郭，老農含哺競隨車。
土膏澤澤地宜稻，雲物陰陰天養花。
願得四方無旱潦，盡教樂歲似東嘉。
北行雪中渡淮
作者：樓鑰
朝代：宋

風捲清淮夜不休，曉驚急雪遍郊丘。
坐令和氣三邊滿，便覺胡塵萬里收。
瑟瑟江頭輝玉節，蕭蕭馬上點貂裘。
歸來風物渾相似，二月楊花遶御溝。
十月十七日夜
作者：樓鑰
朝代：宋

蟄蟲坯戶六經旬，掣電驚雷若莫春。
震起昆蟲千百億，不知何處更容身。
十月旦尚煖用夾公服二月初吉雪寒甚服單
作者：樓鑰
朝代：宋

尚暖先添夾，方寒却用單。
不惟春料峭，况值雪飛翻。
但欲朝儀肅，難求己分安。
衣囊如欲懶，歸去老江干。
千佛閣
作者：樓鑰
朝代：宋

平橫雲棟塞空虛，倒影仍臨碧玉壷。
千佛威光歸寶所，九霄宸藻粲河圖。
人天共歎未曾有，燕雀相驚不敢踰。
試問南詢童子看，化城曾見此樓無。
午暑
作者：樓鑰
朝代：宋

炎官火傘罩中區，病老低垂氣不蘇。
難學孫兒頻飲冷，時將冰水洗霜鬚。
午睡戲作
作者：樓鑰
朝代：宋

早起三朝當一工，老來貪睡不相同。
偶然一次五更起，却用重眠到日中。
午睡聽雨
作者：樓鑰
朝代：宋

老年樂事莫如閑，午睡醒來夢已闌。
枕上欠伸猶懶起，更聽簷外雨珊珊。
半月軒
作者：樓鑰
朝代：宋

莫要作圓月，纔圓却又虧。
不如作一半，猶有向圓時。
南山廣莫軒
作者：樓鑰
朝代：宋

廣莫乘風隘九州，亂山無數點平疇。
一千里外在吾目，三十年來無此游。
地下天高俱歷歷，鳶飛魚躍兩悠悠。
昌黎費盡南山句，曠望還能似此不。
南江酒家
作者：樓鑰
朝代：宋

南江舟檝飽經行，橋外人家最可人。
賸種寒杉映修竹，快沽村酒趁鮮鱗。
潮痕落草櫓聲動，日脚銜山凉意新。
酷愛老樟橫卧處，他時來此坐垂綸。
即事
作者：樓鑰
朝代：宋

十日陰寒雪不成，臘殘春近更霜晴。
深山高卧如春暖，遶鬢飛蚊自在鳴。
即事
作者：樓鑰
朝代：宋

壯志摧頹貌亦衰，豈知官舍傍巖隈。
此身不是京塵裏，飯了沿山看臘梅。
即事
作者：樓鑰
朝代：宋

睡重不知曉，山高意得秋。
風來已落葉，潦去忽中洲。
幽閴素所願，登臨儘自由。
瀕溪千萬壑，何日上扁舟。
即事
作者：樓鑰
朝代：宋

芸芸物態見天機，靜裏工夫得細微。
階下秋紅千萬點，游蜂一一採香歸。
即事
作者：樓鑰
朝代：宋

行盡窮邊歲亦殫，倚門應是念衣單。
寧知今日幕南地，不似去年江上寒。
乘馬惟欣日可愛，逢人長說雪初乾。
三衾四襖半無用，何必重歌行路難。
即事
作者：樓鑰
朝代：宋

雨外山光淡，烟中草色鮮。
斷橋依古岸，流水自斜川。
紫椹餘桑表，青藤遶樹顛。
人情兼物態，只合付天然。
又次丁端叔韵
作者：樓鑰
朝代：宋

好風凉月湛中秋，自笑何爲作遠遊。
不有諸君故人戀，未應連日賈胡留。
三千銀界俱呈色，十二珠簾總上鉤。
飲罷客歸清不寐，誰知心折大刀頭。
又次徐仲宗通判韵
作者：樓鑰
朝代：宋

老龍破蟄斬幽關，亂滴天飄不復慳。
可但甘霖驅旱魃，自然凉氣滿人寰。
民心徒切焦熬甚，神力毋勞指顧間。
遥想清都應表賀，紫宸軒陛曉催班。
又次王恭叔韵·其一
作者：樓鑰
朝代：宋

仲冬方寒荔挺出，仲夏方炎靡草死。
若將朝菌比大椿，相去何啻千萬里。
金芝僊草不可見，長生之草畧相似。
少時曾識青青色，今日得之乃真是。
天工矜憫輕喪生，故出珍苗普相示。
若言神僊可學致，自是未得養生理。
又次王恭叔韵·其二
作者：樓鑰
朝代：宋

人爲天地最靈物，野卉無情猶若此。
石間薜荔水昌陽，卷柏生崖并葛藟。
是皆草中號長久，未見懸空解葩蘂。
柯葉不改耐歲寒，土著青松那可擬。
不須丹砂訪葛洪，毋用僊方傳李耳。
未知此種誰爲傳，烏有先生子虛子。
又次王瑞安韵
作者：樓鑰
朝代：宋

雲鎖千峰碧，泉飛百尺湫。
山蹊驚險絕，洞府足深幽。
谷靜摇虛箔，巖高卧老虬。
賈胡還似我，到處輒遲留。
又次蔣甥仲愚韵
作者：樓鑰
朝代：宋

山色空濛雪更奇，滿空擊碎吠琉璃。
寒侵茅屋春無寐，凍合梅花夜不知。
泛泛輕舟勝路滑，洋洋流水樂人饑。
興來但覺酒腸闊，江海安能實漏巵。
又次鄭性之懸尉韵·其一
作者：樓鑰
朝代：宋

槁項疲農病夏畦，喜聞烟雨四天垂。
旋尋秔稻供糜粥，驚見新香玉滿匙。
又次鄭性之懸尉韵·其三
作者：樓鑰
朝代：宋

幾番好雨應先占，欣見階庭綠草纖。
秋後陰晴猶未定，更看新月卧磨鎌。
又次鄭性之懸尉韵·其二
作者：樓鑰
朝代：宋

閔雨才寬又畏風，從朝愁到夕陽舂。
誰教官到二千石，不學當年邴曼容。
又次鄭性之懸尉韵·其四
作者：樓鑰
朝代：宋

爰居集魯要先知，飛雪侵春久已疑。
慚愧風師幸安靜，敢將虎口鬭龍癡。
又次韻
作者：樓鑰
朝代：宋

投老歸稱前進士，時與田夫相汝爾。
淵明賦歸何敢望，曼容自免差可擬。
門前爵羅真可設，老圃灌畦聊自比。
恕齋空洞最相親，笑談頗覺清無滓。
時時過我共銜盃，望望不來予爲企。
丈夫未遇困泥塗，誰識鸞停兼鵠峙。
方期從容結詩社，相與浮湛向閭里。
一朝別我欲遠游，欲入桃源深洞裏。
爲言半隠欲偕行，二子風流真儷美。
向來早有四方志，行盡東南到邊鄙。
只今名利遂兩忘，爭心無復於朝市。
祇有哦詩興未闌，連得新詩照塵几。
調高韻險不易和，白雪陽春驚俚耳。
年登六十鬢未斑，乘興一行若可喜。
宗盟莫逆素相忘，並轡笑談無彼此。
湖海豪氣儘收歛，以恕名齋幾一唯。
匆匆摻袪不得留，巵酒未乾人欲起。
寄聲半隠不容言，空有語離書滿紙。
歸時賡和必盈箱，寫盡山川詩作史。
送子才歸深閉門，莫問是非并譽毀。
但期遠歸亦升堂，西湖仍訪老知章。
又示從子澶
作者：樓鑰
朝代：宋

壯縣人歌第一奇，過庭爲有寧馨兒。
親旁色養宜加謹，戶外分豪勿預知。
寓意杯觴須自節，讀書松竹有餘師。
它時刮目相期待，連桂家風望一夔。
又謝申之示詩卷
作者：樓鑰
朝代：宋

不見賢甥十一年，新詩示我百餘篇。
古風已喜能行意，近體尤欣細屬聯。
宅相真成珠在側，冷官休歎坐無氈。
作詩勿謂今餘事，更下工夫繼玉川。
又送從子㴶
作者：樓鑰
朝代：宋

二孫吾所愛，別去殊關情。
阿剡將賞延，伴子性亦靈。
煩子善誘之，他日使有成。
公餘松竹林，共勉洛誦聲。
又題楊妃上馬圖
作者：樓鑰
朝代：宋

金鞍欲上故徐徐，想見華清被寵初。
後日延秋門下路，不應有暇作踟躕。
叔韶弟上連桂堂牌會群從
作者：樓鑰
朝代：宋

我家簪紱百餘年，書種于今幸有傳。
折桂時能取黄牒，肯堂頼子挹青氈。
一新扁牓照華屋，共集尊罍招衆賢。
須信後生尤可畏，要當爭著祖生鞭。
叔韶弟以退堂洪老詩來寄謝
作者：樓鑰
朝代：宋

不受人天供，甘心樂隠居。
坐窮千里目，笑擁一樓書。
攻媿老無用，退堂閑有餘。
相望可杭葦，何日訪吾廬。
古梅遺張時可
作者：樓鑰
朝代：宋

枝封蒼蘚澹花疎，一種風流高更孤。
試問約齋三百樹，林中還有此枝無。
句
作者：樓鑰
朝代：宋

門前莫約頻來客，坐上同觀未見書。
史子仁碧沚·其一
作者：樓鑰
朝代：宋

相家小有四明山，更葺桃源渺莽間。
四面樓臺相映發，一川煙水自彎環。
史子仁碧沚·其二
作者：樓鑰
朝代：宋

中川累石勢嵯峩，城上遥岑聳翠螺。
舊說夕陽無限好，此中最得夕陽多。
史少師賜第賞芍藥分韻得木字
作者：樓鑰
朝代：宋

帝城有僊山，雙徑森萬玉。
洞戶入深窈，突兀見華屋。
相君領衆客，紅藥想芬馥。
霜刀妙裁剪，烟脂點冰縠。
枝弱不勝花，翠葉共斜矗。
向來爭春風，桃李媿麤俗。
百卉紛何在，庭樹擁新綠。
此花丈人行，儼立見幽獨。
相君戴花笑，和氣俱可掬。
人言此花勝，相君意傾屬。
誰知心廣大，何物不蒙福。
豈以庭中花，而肯棄凡木。
君看擇勝具，所在可追逐。
自言居閑時，情話會親族。
一花有可觀，爛賞費銀燭。
此心何揀擇，寓意本無欲。
以此宰天下，以此鎮藩服。
兒童與走卒，人人歌相國。
有能達此觀，春風四時足。
史敷文挽詞·其一
作者：樓鑰
朝代：宋

八行諸孫盛，三公嗣子賢。
連收四鶚薦，祇欠一青氈。
郎省刑章肅，侯邦政譽傳。
平生憂國意，齎志入重泉。
史敷文挽詞·其三
作者：樓鑰
朝代：宋

少小相從久，自慙雌甲辰。
交情日加厚，姻好晚逾親。
別去驚葭律，歸來見棘人。
西莊行樂地，望斷爲沾巾。
史敷文挽詞·其二
作者：樓鑰
朝代：宋

學問源流遠，樂哉賢父兄。
人琴亡舊曲，風木愴寒聲。
深痛幾成毀，沉痾汔喪生。
孝恭無可憾，猶得傍佳城。
史文惠王挽詞
作者：樓鑰
朝代：宋

八行源流遠，三師慶系遥。
樞庭先附鳳，相國薦簪貂。
感會逢千載，榮華冠四朝。
甘盤稱舊學，綺季簉儲寮。
曆數終歸舜，羹牆欲見堯。
聖圖滋廣大，孝治極光昭。
善類茅連茹，英才楚刈翹。
經綸任鈞軸，詢訪及芻蕘。
未急宣攘狄，先求禹格苗。
訏謨裨廟筭，長策御天驕。
衮闕心勤補，羹和手自調。
臨機杜如晦，處事李文饒。
越俗懷恩紀，閩人服教條。
羣公推治行，所至起民謠。
晚歲車垂薛，皇慈第賜蕭。
精鏐盃引壽，寶玉带橫腰。
潭府輝宸翰，頻年走使軺。
中書輸尚父，封戶溢票姚。
教子躬師道，傳家作世標。
紳緌成繼踵，鉛槧到垂髫。
持論書還著，談經燭屢燒。
官雖居鼎鼐，樂不改簞瓢。
門外車長滿，樽前客載招。
人間等游戲，物表自消摇。
幾見承三接，重來侍九韶。
桑榆方借暖，蒲柳歎先凋。
洮頮俄憑几，衣冠忽葬橋。
信能依日月，端合配宗祧。
賤子慙愚懵，平時荷。
史清翁次前韻覓酒以金川玉友一枕瓶西安酒一斗送之次韻
作者：樓鑰
朝代：宋

社中日相從，此意豈不真。
其初定要約，深期往來頻。
今年苦多故，孤負四郊春。
清和到新秋，其間足良辰。
而我獨抱痾，未能會嘉賓。
近又得玉友，風味尤可人。
思與君痛飲，欲招復逡巡。
忽焉得新酒，亟遣徑入脣。
別有酒一斗，併使君意伸。
我雖不敢嘗，爲洗胸中塵。
史清翁談詩走筆次韵
作者：樓鑰
朝代：宋

公退門庭靜，輕風輥絮毬。
故人驚一見，小酌散千憂。
西上不容久，東歸又別愁。
何當附舟尾，從此遂歸休。
吊僅老塔
作者：樓鑰
朝代：宋

僅老相從五十朞，來瞻遺塔我心悲。
當時舊話無人說，空有門前洗鉢池。
吊王卿之喪次韵
作者：樓鑰
朝代：宋

去歲同登百尺樓，相期春晚更重游。
舟藏大壑夜俄去，橋跨清溪花自流。
五紀情親真是夢，四山風物總成愁。
一朝千古尚何及，空使文皇歎薛收。
吊陳衛道墓
作者：樓鑰
朝代：宋

平生學博更加詳，和會三家儘較量。
一覺可憐成夢蝶，多岐終是易亡羊。
門前修竹連巖桂，道上芙蓉間海棠。
何似剗除閑草木，青松一色蔭高岡。
同倪正甫尚書游西湖
作者：樓鑰
朝代：宋

舊說西湖比西子，君言西湖似賢士。
于嗟契闊十五年，一日相逢祇如此。
南山北山兩高峰，春波灧灧摩青銅。
未能蕩槳窮勝處，倚欄一望開心胸。
老我掛冠隠田里，豈知再見烟連水。
小須夏日醉滿荷，脫屣東歸甘已矣。
同官登敕局小樓觀雪
作者：樓鑰
朝代：宋

去年歲豐登，雨晹應時須。
所欠惟一雪，祈禳遍精廬。
晚亦粗飄瞥，六花舞空虛。
雲氣不待族，風伯隨驅除。
淺春寒尚深，忽見雲糢糊。
撒鹽壓衡茅，晨興粟生膚。
隨班上原廟，恍若登蓬壺。
岧嶤宮殿深，朱扉黄金鋪。
百神衛靈居，半天散瓊琚。
又疑守護嚴，寶網絡明珠。
參差鵷鷺行，簪笏皆沾濡。
退歸冷局中，窗間竹扶疎。
爲思此絕景，往往終年無。
不應憚凌寒，閉門守紅爐。
爲君登危樓，深盃泛駝酥。
崔嵬瞻吳山，莽蒼望西湖。
瓊枝宿饑鷹，玉街走韓盧。
酒興萬里遠，容我歌且呼。
坐欲斲五言，所媿李與蘇。
君與工屬聯，灞橋去騎馿。
同年翁處度招遊北山次韵
作者：樓鑰
朝代：宋

不嫌屐齒碎莓苔，祇要吾人得得來。
見說飛泉高落澗，待尋曲水作流杯。
竹林素約羣賢集，雞黍相過一笑開。
政恐清遊自忘返，不應空棹酒船回。
同年鄭貴溫寺丞直華文閣致仕次韵爲賀·其一
作者：樓鑰
朝代：宋

先生久矣愛吾廬，絕勝揚雄宅一區。
賸有珠宮來海石，不妨茅屋繞畦蔬。
來書已許尋前諾，同社方將約並驅。
更欲相邀預真率，車公豈可坐間無。
同年鄭貴溫寺丞直華文閣致仕次韵爲賀·其二
作者：樓鑰
朝代：宋

倦游歸騎自吳門，尋上封章叩帝閽。
俞旨肆頒旌素節，華文進直示優恩。
淵明妙句群賢和，疎傅佳名萬古存。
加我數年祈謝事，此心難與俗人論。
同王原慶知道游天童
作者：樓鑰
朝代：宋

舊游曾記夢中身，一日重來白髮新。
行盡杉松三十里，看來樓閣幾由旬。
狎鷗亭外波瀾闊，宿鷺池邊草木春。
自笑賦歸如許久，始來此地作閑人。
吳參議達觀齋
作者：樓鑰
朝代：宋

君不見大鵬與鸒鳩，自適俱是逍遥游。
又不見大椿視朝菌，一脩一短終期盡。
况乎秋豪爲大泰山小，莫壽殤子彭爲夭。
漆園老子超衆作，立論雖奇定非矯。
鳬脛從短鶴脛長，蠻觸亦能成戰場。
譽堯非桀兩置之，讀書博簺俱亡羊。
世人顛倒名利途，躋攀分寸爭錙銖。
河伯猶驚北海若，井蛙醯雞何足誅。
試同萬衆走城市，躍馬徒行分賤貴。
却登高處望塵中，但見紛紛如聚蟻。
暫高猶爾况真高，神游八表非矜豪。
寧能高舉去人世，勿以役役隨滔滔。
是知達人有大觀，蝶夢爲周聊自玩。
翛然無入不自得，處若終身仕成漫。
吳侯晚到東海濱，飽諳世故無戚欣。
相逢一笑成莫逆，似知我亦箇中人。
吳大監挽詞·其一
作者：樓鑰
朝代：宋

庠校聲名早，朝廷譽望尊。
忠言如日皎，笑語若春溫。
四擁皇華節，屢登金馬門。
用才終不盡，流慶在仍昆。
吳大監挽詞·其二
作者：樓鑰
朝代：宋

曠典將行日，南宮得舍人。
銓衡輕易地，造化漫勞神。
舊事誰能記，交情我獨親。
吁嗟三昧手，不見掌絲綸。
吳少由惠詩百篇久未及謝又以委貺勉次來韻
作者：樓鑰
朝代：宋

江左一世稱名公，首出劉惔與王濛。
自高直以天自况，何止數仞言高墉。
虛聲一傳實何在，但知景附而風從。
我朝諸公門戶闊，普納萬象如虛空。
羣才俱入大鑪鞴，鑄人端如金在鎔。
又如東君一布令，白者自白紅自紅。
巖巖千載玉局老，少年徑以吾道東。
首干樂全次六一，二公自是燕許宗。
奏篇六論初流傳，四海一日俱承風。
其間傑出六君子，香薰班馬尤爲濃。
涪翁又分江西派，作圖序次由本中。
哦詩作文各務實，薦鶚不媿北海融。
坐令文物掩前代，主盟豈非諸老功。
固知文氣僵湜籍，亦許詩律沾徐洪。
宛丘諸黄接前輩，宜有此甥風味同。
蚤嘗決勝翰墨場，筆端豪健誰爭工。
新篇句句多灑落，妙畫字字真玲瓏。
惜哉生晚百餘載，歐蘇之門欠登龍。
尚茲踸踔未闊步，吞舟之魚溝豈容。
我方投老與世隔，映窗愛景方朣朧。
十年屏居可羅爵，何人來顧一禿翁。
儼然衣冠見吾子，文書銜袖名自通。
向來兩卷餘百篇，諷味抵今未能窮。
更携大篇如拱璧，刻畫無鹽賁孤蹤。
人言霜蹄騁夷路，我今秋隼凌三峯。
愛余過厚擬前良，此事如何著得儂。
老我不入杞梓林，嶧陽深隠如孤桐。
平生習氣掃欲盡，只有媿處著力攻。
子歸求之有餘師，惟知嘆息錦繡胸。
時時杖屨許來往，庶可歲寒相始終。
吳山井
作者：樓鑰
朝代：宋

錢塘東南一都會，西湖宛在高城外。
鑿爲六井引入城，唐相鄴侯功尚在。
吳山橫亙城中央，左右江湖盡襟带。
寒泉迸溢清且甘，發自靈源匪分派。
天目兩乳龍鳳來，秀氣所鍾此其最。
海濱斥鹵潤作鹹，安得一泉獨滂沛。
四朝駐蹕八十年，民聚五方真衆大。
抱甕桔槹萬夫汲，飛泉仰流筒吸快。
大旱不乾潦不溢，數里赬肩競分賣。
人言神龍宅其下，濟物陰功至今在。
川澤固多資灌溉，此井猶能濟闤闠。
皇家德澤如此泉，福祚與之俱不改。
吳待制挽詞·其一
作者：樓鑰
朝代：宋

御史再乘驄，忠言沃帝聰。
處心平似水，疾惡迅如風。
遇合嗟何晚，論思信有功。
惜哉辛佐治，竟不到三公。
吳待制挽詞·其三
作者：樓鑰
朝代：宋

東甬與賓興，文闈頼主盟。
菲葑無下體，衣鉢有門生。
劍佩今何處，樽罍空復情。
自慙無報所，老淚爲君傾。
吳待制挽詞·其二
作者：樓鑰
朝代：宋

三仕入儲闈，堂堂夾日飛。
初同四皓起，終作二疎歸。
冰玉清班近，衣冠盛事稀。
間居忽仙去，西望是邪非。
吳江舟中
作者：樓鑰
朝代：宋

阿連久矣共一被，小別愁生夜無寐。
風帆將我上征途，回首江山忽千里。
小舟橫卧吳江水，夢回依約蕭齋裏。
五更漏急月黄昏，烏鵲一聲人未起。
吳通判挽詞
作者：樓鑰
朝代：宋

一死交情見，鄉評重此翁。
素車奔夕夢，繡被落天風。
身任朋僚責，心忘尺寸功。
毋書卓行傳，非介亦非通。
呂崇德挽詞·其一
作者：樓鑰
朝代：宋

剸劇推才刃，臨機妙斲輪。
傳家得清白，滿腹是精神。
未上金閨籍，空留花縣春。
善人陽報在，蘭玉正詵詵。
呂崇德挽詞·其二
作者：樓鑰
朝代：宋

回首情親處，相過瀨水陽。
十年能幾見，一疾痛云亡。
縣郭山空秀，家園橘自霜。
主人今已矣，鷗鷺亦淒涼。
周伯範棋會以足疾不赴走筆寄坐客
作者：樓鑰
朝代：宋

里閭講棋社，大要率且真。
豈惟簡苛禮，正欲聚首頻。
向來賞花約，深恐負此春。
春來顧多事，殆如參與辰。
今朝怡怡堂，坐上凡幾賓。
默計病或故，約略三數人。
益知會合難，舉酒勿問巡。
棋枰誰勝負，清新想歌脣。
僵卧一榻上，執熱難屈伸。
斐然申前盟，余將踵後塵。
周太博挽詞
作者：樓鑰
朝代：宋

雨漲雙溪水，風高五柳堂。
論交成莫逆，撫事祇堪傷。
訪雪無回櫂，面山空夕陽。
亂鶑穿綠樹，誰復爲傳觴。
周左司挽詞·其一
作者：樓鑰
朝代：宋

從政心無媿，敢言人所難。
精忠憂世切，清節照人寒。
交臂失持橐，乞身終考槃。
老成今已矣，西望涕汍瀾。
周左司挽詞·其二
作者：樓鑰
朝代：宋

乙丑慈恩會，今幾六十霜。
軺車來握節，相府記傳觴。
詩藪懷高隠，郵筒見短章。
不堪千里隔，丹旐想飛揚。
周德遠挽詞
作者：樓鑰
朝代：宋

家世傳儒業，鄉邦聳義風。
將迎無倦色，交友盡名公。
太學飛聲早，浮生轉首空。
怡如堂下月，猶照紫荆叢。
周路分挽詞·其一
作者：樓鑰
朝代：宋

蚤負功名志，從戎豈素心。
治軍先肅靖，游藝亦精深。
湖海開豪氣，雲天廓義襟。
高門尚餘慶，蘭玉正森森。
周路分挽詞·其二
作者：樓鑰
朝代：宋

台嶺論交契，天街惜別離。
飛書能幾到，埋璧遽成悲。
舊識歸樵句，愁看結局詩。
紫髯無復夢，空有淚交頤。
哭王知幾墓
作者：樓鑰
朝代：宋

知幾少也爽，萬事笑談了。
自謂頗寡合，見我輒傾倒。
百年能幾見，一別迹如掃。
父子俱埋璧，烏乎何其早。
向來論文酒，和淚傾宿草。
此意誰復知，寤歎令人老。
哭表弟汪去僞墓
作者：樓鑰
朝代：宋

內弟幼而敏，抗志欲決科。
一行試曹掾，吏才猶患多。
謂當爲時用，舌在如命何。
通籍已艱阻，入幕終蹉跎。
我生依外家，侵尋閲羲娥。
視君如同氣，竹馬聲相和。
少長聯研席，詞場深琢磨。
相期到晚歲，杖屨俱婆娑。
寧知五年別，君隨東逝波。
憶同戍溪行，我馬君乘驘。
馬駑費十駕，驘後已倍過。
重來意慘愴，樹擁山嵯峩。
嗟君父與兄，相望空山阿。
宿草埋白璧，寒風撼林柯。
沉吟痛疇昔，有淚如懸河。
唐舍人挽詞·其一
作者：樓鑰
朝代：宋

鴈塔名三世，螭蚴侍九重。
循循儀學館，諤諤著囊封。
至性悲三釜，高懷薄萬鍾。
典刑傷不見，衰涕忽無從。
唐舍人挽詞·其二
作者：樓鑰
朝代：宋

夷路方馳轡，甘泉喜問津。
廟廊平日志，露電百年身。
搯掌雖多恨，爲箕自有人。
發棠陰德在，陽報質蒼旻。
商侍郎挽詞·其一
作者：樓鑰
朝代：宋

矯矯真御史，風生白筆端。
出持膚使節，始著侍臣冠。
給饟鬢先雪，籌邊心爲寒。
天乎驚玉折，不及上金鑾。
商侍郎挽詞·其二
作者：樓鑰
朝代：宋

所至仁聲著，甘棠幾去思。
敬姜嗟哭子，伯道痛無兒。
郎省傷連璧，文闈見刻辭。
邊民紛墮淚，忍讀峴山碑。
啟霞冰壺亭
作者：樓鑰
朝代：宋

拍拍新漪徹底清，兩山寫照翠光凝。
笑看風動縠紋起，坐我玉壺春夜冰。
喚仙閣·其一
作者：樓鑰
朝代：宋

上到危層莫喚仙，祇凭橫檻挹江天。
江天如許來借眼，何用征僑更偓佺。
喚仙閣·其三
作者：樓鑰
朝代：宋

犯暑來登覽，松風爲灑然。
龍泉澄古井，虹影卧中川。
萬簇寒林秀，四山秋色鮮。
詩翁不可見，況敢喚飛仙。
喚仙閣·其二
作者：樓鑰
朝代：宋

多少尋仙更不還，渺茫竟墮有無閒。
使其真有毋庸喚，仙自曾城我自山。
喜雨次甄雲卿監簿韵
作者：樓鑰
朝代：宋

四郊苗槁勃然興，頓覺歡聲滿郡城。
行且刈雲成歲事，敢因喜雨記亭名。
昔如魚在釜中活，今見龍從地上行。
憂國願豐同此樂，讀君佳句欲風生。
喜雨次韵併呈郡守吳居父·其一
作者：樓鑰
朝代：宋

一旱禱而雨，此心天與通。
爲霖三日足，起舞萬家同。
破塊朝方爽，翻盆夜正中。
隨車真響應，巫覡又何功。
喜雨次韵併呈郡守吳居父·其三
作者：樓鑰
朝代：宋

雨師爭自效，風伯尚何施。
膏澤由分閫，空餐媿奉祠。
農功今可濟，水利更毋隳。
喜雨無煩記，行人口似碑。
喜雨次韵併呈郡守吳居父·其二
作者：樓鑰
朝代：宋

洗印日無幾，載芟春已祈。
龍神來鄮嶺，香炷爇流眉。
自笑受廛許，堪爲學稼遲。
洋洋添野水，已足樂吾饑。
喜雪
作者：樓鑰
朝代：宋

曉風吹起雪漫漫，來兆豐年喜有端。
玉樹瓊枝無限好，雪窗高閣不勝寒。
直疑天上梅花落，莫作人間柳絮看。
我欲乘風游汗漫，倚欄空自羨飛翰。
國仲觀遷居尹隩訪別
作者：樓鑰
朝代：宋

晚年來定一枝巢，到處蓋頭無把茅。
又欲浮家過尹隩，何殊樂道向莘郊。
君今去此難招隠，老更從誰可定交。
見說衡門臨野水，秋深容我去推敲。
國清寺
作者：樓鑰
朝代：宋

夾道青松引客來，五峰雙澗擁樓臺。
豐干饒舌留公案，隋帝遺書暗古煤。
最喜親知來里社，真成春月上天台。
陰雲掃盡尋幽去，佳處端疑爲我開。
士穎弟作真率會次韵
作者：樓鑰
朝代：宋

何羨祖希情好隆，朱陳累世意交通。
舅甥巾屨頻相接，兄弟樽罍喜更同。
參坐幸容攻媿子，主盟全頼適齋翁。
日來愈得清閑趣，斗酒不妨時一中。
壽安撫伯父
作者：樓鑰
朝代：宋

東樓德澤流無窮，我公挺生慶所鍾。
瓊枝玉樹瑩精彩，迥然不墮風塵中。
少年慷慨吐虹氣，文詞元不減儕輩。
胸中妙藴經綸才，剸劇裁繁特餘事。
曾從蓮幕試牛刀，舉城但識劉功曹。
瀾翻薦口動天聽，一語便逾華衮褒。
上方欲革嶺南弊，柬才果得吳刺史。
不妨一勺飲貪泉，清德泠泠今可紀。
憑軾雍容安七閩，列郡合詞稱得人。
從茲十載秉麾節，坐令萬里回陽春。
洞庭風月瀟湘雨，君王無復憂南顧。
抗章乞得半生閑，遥指家山賦歸去。
廟堂未肯閑宏材，大開東閤需公來。
朝隨召節赴天闕，夜馳使馹歸長淮。
廣陵卧治要汲直，金節熒煌照熊軾。
底用腰纏十萬錢，且看身享二千石。
忽思鱸膾寒菰羹，拂衣欲遂鄉關情。
視去西陽如脫屣，意色蕭然同鬭生。
畫船重泛西湖上，水光山色都無恙。
主人管領東風回，故園桃李倍清爽。
六鼇背負三山歸，輪囷老檜蒼龍姿。
了無塵俗敗人意，棐几長物皆瑰奇。
橫岸綸巾披鶴氅，神情直出羲皇上。
塵事到頭曾不聞，卧聽歌臺傳煖響。
百花堂前手自栽，興來一盃復一盃。
人生亦欲自適爾，富貴於我何爲哉。
中春况屬懸弧旦，史君亭榭風光煖。
東君預借一分春，不許芳菲作春殿。
綺羅香深初肆筵，弟兄酬酢盃相傳。
此時更復惜一醉，君從何處拚垂蓮。
五侯貴盛德未美，簪纓不滿高陽里。
何如清白傳家風，奕世青氈盡朱紫。
燕居今喜相比鄰，其如四海須陶鈞。
羽書鼎來在朝夕，何數羔鴈徒成羣。
芙蓉城中有仙宅，十洲三島環其側。
此中樂不減商山，功成歸作茹芝客。
壽戴君
作者：樓鑰
朝代：宋

人日過，四日中，蓬壺此際誕仙翁。
香飄寶篆纖餘碧，酒泛金樽瀲灧紅。
安道家聲知有許，于公陰德自無窮。
祝君壽算將何似，千仞螺山聳碧空。
夜坐
作者：樓鑰
朝代：宋

晚涼徐步出柴扃，萬變浮雲在窈冥。
濃似鐵山擎缺月，薄於春絮透疎星。
正欣夜久沉天籟，尤喜空明鬰帝青。
雨氣未平龍欲動，電光前後射中庭。
夜坐
作者：樓鑰
朝代：宋

重雲烟雨日冥冥，柱礎流津意未晴。
頼得谿風送雲出，放開山月照人明。
紛紜世態長松影，荏苒時光流水聲。
坐久蕭然轉琴軸，爲君更作九臯鳴。
夜坐燒香臺
作者：樓鑰
朝代：宋

長晝苦炎熱，夜分凉始生。
電中千嶂立，琴外一蛩鳴。
急雨催詩思，遥空答鼓聲。
誰知一府地，得此意凄清。
夜携家登南渡橋
作者：樓鑰
朝代：宋

幾過長橋下，清宵得意行。
風高江水急，月上海潮生。
空迥寒逾峭，更深境過清。
扁舟難久駐，轉柂問歸程。
夜游獨峰下
作者：樓鑰
朝代：宋

峯背正白月舒光，峯影橫野萬丈强。
仰之彌高立卓爾，蔽遮星斗摩穹蒼。
半秋風露清徹骨，望望直欲隨風翔。
歸尋玉虛步松逕，月輪正湧門中央。
夜讀王承家縣丞詩編·其一
作者：樓鑰
朝代：宋

向來深夜快揮犀，不聽清談又許時。
浄洗昏眸急呼燭，爲君讀盡一編詩。
夜讀王承家縣丞詩編·其二
作者：樓鑰
朝代：宋

鍊句工深興味長，固知家學富青箱。
莫言一臠能嘗鼎，更欲爲余傾錦囊。
大梅山
作者：樓鑰
朝代：宋

此山名大梅，驅車入山麓。
試問山中人，山名竟誰屬。
禪家開道場，爲說梅子熟。
僊家指爲巖，曾此隠梅福。
或云古有梅，其大蔽山谷。
至今二梅梁，靈響皆其族。
他山抗驚湍，禹祠橫殿屋。
三者尚誰憑，禪師有遺躅。
餘皆不可辨，安得究圖錄。
但愛山又山，喬林間脩竹。
大雪趙振文寄詩言乘月泛舟清甚次韵·其一
作者：樓鑰
朝代：宋

老我心知筆力衰，頗欣臘雪瑞清時。
三茅奇觀亦難遇，白玉峰頭燈萬枝。
大雪趙振文寄詩言乘月泛舟清甚次韵·其三
作者：樓鑰
朝代：宋

雪光絕勝水銀銀，未覺僊家隔一塵。
真境宜君著佳句，賞心樂事更良辰。
大雪趙振文寄詩言乘月泛舟清甚次韵·其二
作者：樓鑰
朝代：宋

萬玉真妃摇佩琚，梁園授簡屬相如。
莫嫌一水限吳越，兩岸交輝合太虛。
大雪趙振文寄詩言乘月泛舟清甚次韵·其五
作者：樓鑰
朝代：宋

舊聞老具擅詩聲，夜泛錢塘向鳳城。
今日清游更豪逸，雪花和月带潮生。
大雪趙振文寄詩言乘月泛舟清甚次韵·其四
作者：樓鑰
朝代：宋

見說中宵泛綵舟，何人同賞大江流。
陽冰伯雪應爲伴，更約禪人白道猷。
大龍湫
作者：樓鑰
朝代：宋

北上太行東禹穴，鴈蕩山中最奇絕。
龍湫一派天下無，萬口贊揚同一舌。
行行路入兩山間，踏碎苔痕屐將折。
山窮路斷脚力盡，始見銀河落雙闕。
矩羅宴坐看不厭，騷人弄詞困搜抉。
謝公千載有遺恨，李杜復生吟不徹。
我遊石門稱勝地，未信此湫真卓越。
一來氣象大不侔，石屏倚天驚鬼設。
飛泉直自天際來，來處益高聲益烈。
從他倒瀉三峽流，到此誰能定優劣。
鴈山佳趣得要領，一日盡游神惡褻。
驪龍高卧喚不應，自媿筆端無電掣。
輪囷蕭索湍不怒，非霧非煙亦非雪。
我聞涷雨初霽時，噴擊生風散空闊。
更期雨後再來看，浄洗一生煩惱熱。
天台道中口占
作者：樓鑰
朝代：宋

路上人家短竹籬，繅蠶刈麥自熙熙。
可憐日對千尋瀑，不解閒吟半字書。
天姥嶺
作者：樓鑰
朝代：宋

剡水迂回徹底清，濫觴從此一泓澄。
曉來蠟屐沖寒上，踏碎山頭十里冰。
天寒割蜜房詩
作者：樓鑰
朝代：宋

場圃功初畢，天寒樂歲穰。
山居收蜜課，簷外割蜂房。
弱羽依晴日，纖腰怯曉霜。
鉛刀開戶牖，棘匕薦甘香。
作室何時再，趨衙未用忙。
百花辛苦處，今日爲君嘗。
天童玲瓏巖
作者：樓鑰
朝代：宋

捫蘿歷棧上層峰，寖覺芒鞋踏半空。
七竅幾時開渾沌，八窗無處不玲瓏。
已欣古洞容身過，直恐丹丘有路通。
俯視人間懶歸去，拂衣徑欲御天風。
天竺禱晴
作者：樓鑰
朝代：宋

早奉天香禱白衣，遲明宿霧故凄迷。
忽驚紅日穿林薄，無數碧山明澗溪。
上竺寺連中竺寺，蘇公堤映白公堤。
湖光一碧幾千頃，賸捲荷香送馬蹄。
太上皇帝聖體清康老母進封信安郡太夫人適齋除敷文閣學士有詩爲賀次韵·其一
作者：樓鑰
朝代：宋

清朝孝治古無倫，通籍推恩總及親。
八秩升班惟二老，九齡拜命更何人。
春初慶席歡猶在，歲晚宸綸喜共新。
須信長年多富貴，祇因同見會昌春。
太上皇帝聖體清康老母進封信安郡太夫人適齋除敷文閣學士有詩爲賀次韵·其二
作者：樓鑰
朝代：宋

吾母年高絕等倫，癡兒何幸得榮親。
九重錫類真千載，八座承恩只一人。
共仰外門流慶遠，喜同介弟寵光新。
兩家盛事人爭賀，和氣薰爲臘裏春。
太令人趙氏挽詞·其一
作者：樓鑰
朝代：宋

令德比鳲鳩，芳年誓柏舟。
承平猶有態，曠達了無憂。
方奉平反笑，俄成汗漫游。
哀榮誰得似，同穴樂哉丘。
太令人趙氏挽詞·其三
作者：樓鑰
朝代：宋

姻婭託三槐，同朝得往來。
迎春煩設席，舉壽荷携杯。
京尹俄遭難，都人亦助哀。
琅琅垂絕語，烈婦信高哉。
太令人趙氏挽詞·其二
作者：樓鑰
朝代：宋

節愍名驚代，浮光孝絕人。
宜生克家子，頼有斷機親。
勉使方張虜，終能不帝秦。
一杯扶上馬，孰不爲沾巾。
太令人軒氏挽詞·其一
作者：樓鑰
朝代：宋

緣斷身先隠，年侵鬢未華。
死生猶曉夢，富貴更空花。
佛祖親提印，兒孫競起家。
無因拜靈几，一奠趙州茶。
太令人軒氏挽詞·其二
作者：樓鑰
朝代：宋

舊說蘇無著，夫人亦正宗。
毒蛇橫在路，栗棘更無蹤。
蕭散超塵界，扶持禮紺容。
覺庵誰嗣法，別去德雲峰。
太孺人蔣氏挽詞·其一
作者：樓鑰
朝代：宋

之死靡他志，天乎不諒人。
嫠孤蓬在首，艱苦棘成薪。
晚福容千指，心空滅六塵。
平生貞烈意，終作坐忘身。
太孺人蔣氏挽詞·其二
作者：樓鑰
朝代：宋

潤屋惟純儉，居然法度循。
松楸先壟下，風月舊湖濱。
子婦皆知孝，孫曾亦可人。
浦江如可贖，真欲百其身。
太恭人劉氏挽詞·其一
作者：樓鑰
朝代：宋

籍甚成天助，薰然藹婦容。
家肥身愈約，福備禮彌恭。
上壽九開秩，湛恩四受封。
何人紀遺德，女壻正乘龍。
太恭人劉氏挽詞·其二
作者：樓鑰
朝代：宋

衛氏一兒足，他人總不如。
一麾欣義檄，千騎擁潘輿。
台嶽傷歸旐，青山滿送車。
佳城流慶遠，旁可萬家居。
太淑人管氏挽詞
作者：樓鑰
朝代：宋

彤史久不作，誰能有婦功。
寧知貴家子，乃有昔人風。
鈿軸恩何渥，芝庭澤不窮。
死生無可憾，况已悟真空。
太淑人葉氏挽詞·其一
作者：樓鑰
朝代：宋

婦職躬蘋澗，芳年誓柏舟。
壼彜全肅睦，梵行極清修。
貝葉開空性，神篦豁病眸。
飄然指歸路，浄觀日西流。
太淑人葉氏挽詞·其二
作者：樓鑰
朝代：宋

爲國生賢子，三遷備母慈。
版輿崇色養，從櫜勉論思。
戲舞老萊子，平反雋不疑。
孝心天罔極，腸斷蓼莪詩。
太湖響石
作者：樓鑰
朝代：宋

何處飛來一段雲，太湖風急到江城。
雲中疑有羣仙過，時聽丁東環佩聲。
太碩人潘氏挽詞
作者：樓鑰
朝代：宋

玉映清心著壼彜，閨房賓敬到齊眉。
豈惟山水協高趣，更爲國家生好兒。
萬口共推諸福備，八旬猶負一年期。
伯仁冬日應腸斷，不見堂前舉酒時。
夫人携家泛湖
作者：樓鑰
朝代：宋

三分春色二分休，始見魚軒泛綵舟。
諸子侍行歡盡日，一翁獨坐淡於秋。
滿斟美酒應同醉，是處名園爲少留。
陰靄在前雷雨後，特晴此日稱君游。
奉口遇雨
作者：樓鑰
朝代：宋

七月欲盡八月初，天久不雨暑未徂。
下田焦卷上田槁，愁歎不止田間夫。
嘔啞水車日夜響，漕河揚塵成坦途。
喜見此溪深且廣，玄雲忽起西北隅。
林間槭槭水漚起，兩岸人物歡欲呼。
未聞霶霈潤龜拆，且使萬物聊沾濡。
船窗飄灑疎蓬漏，客意自適涼襟裾。
引身東望雲氣薄，未知帝城有此無。
傳聞今日方奏告，便有響應來斯須。
人家百萬苦炎熇，君王齋禱幾月餘。
君王齋禱幾月餘，雲師雨師其疾驅。
妙峰亭
作者：樓鑰
朝代：宋

一峰高出白雲端，俯瞰天涯千萬山。
試向岡頭轉圓石，不知何日到人間。
姚江高風閣
作者：樓鑰
朝代：宋

不從文叔作三公，歸著羊裘大澤中。
石瀨釣臺非故地，雲山江水自高風。
烟迷宿草古遺恨，樹擁危樓新奏功。
僊馭飄颻疑不遠，翩然獨鶴度寒空。
姜祕監挽詞·其一
作者：樓鑰
朝代：宋

文筆無勞巧剪裁，一時妙斲冠蘭臺。
王楊仕宦曾相接，游夏淵源有自來。
治獄心知有陰德，立朝人嘆有餘才。
功名回施與孫子，公亦何爲不豫哉。
姜祕監挽詞·其二
作者：樓鑰
朝代：宋

久聞政績最淮淝，鄮嶺循良親見之。
梓里尚遺前日愛，棠陰還長舊年枝。
釣璜方兆非熊卜，曳杖俄興梁木悲。
千里佳城空望斷，他時歸哭峴山碑。
姜總管挽詞·其一
作者：樓鑰
朝代：宋

及見開元盛，曾聞正始音。
雕蟲徒壯歲，冠鶡豈初心。
論事風生席，疏恩带錫金。
精神空滿腹，愁絕病沈沈。
姜總管挽詞·其二
作者：樓鑰
朝代：宋

富盛俄遭變，艱難却起家。
田園新活計，詩禮舊生涯。
仙桂應傳秀，庭蘭更茁芽。
真歸了無恨，超徹妙蓮華。
姜鍾離挽詞·其一
作者：樓鑰
朝代：宋

門戶期興起，交朋務琢磨。
反身求大學，決意取儒科。
贊府聲尤著，鄰封惠亦多。
傷心濠上路，無復聽弦歌。
姜鍾離挽詞·其二
作者：樓鑰
朝代：宋

別去期三載，伻來痛一書。
死生誠大矣，力量果何如。
平日真知我，遺言苦問予。
作銘雖不媿，回首倍欷歔。
婁彥發參政壽詩
作者：樓鑰
朝代：宋

青宮冊寶盛朝章，玉佩珠旒照日光。
儲寀久資三善得，生朝相去半旬强。
五千餘卷學尤富，一百省年身更康。
都省先曾同舉酒，貢闈最喜又傳觴。
易逢皓齒令歌曲，難值嚴更聽警場。
慶事鼎來真可卜，祝公黄髮相虞唐。
婁忠簡公挽詞·其一
作者：樓鑰
朝代：宋

壯歲志先定，耆年氣不衰。
治高爲縣日，名重佐州時。
雅望登朝著，忠言徹帝墀。
亨途日千里，闊步不容遲。
婁忠簡公挽詞·其三
作者：樓鑰
朝代：宋

共政三年久，蜚英四海尊。
色詞無假借，風裁靡囂喧。
但欲持公道，寧容啟幸門。
經綸終未究，猶有典刑存。
婁忠簡公挽詞·其二
作者：樓鑰
朝代：宋

邊事釁初開，惟公論不回。
深謀比婁敬，極力阻王恢。
兒戲何堪用，冰山忽已摧。
朝廷始更化，大老盍歸來。
婁忠簡公挽詞·其五
作者：樓鑰
朝代：宋

得姓共東樓，同朝兩故侯。
文編叨二序，誕日頌千秋。
老矣俱宜去，公乎不少留。
來書墨猶濕，展讀淚空流。
婁忠簡公挽詞·其四
作者：樓鑰
朝代：宋

寮寀侍儲闈，如公久任稀。
載欣商皓起，終惜漢疏歸。
問字煩參訂，談經頼發揮。
一書真總要，星日重光輝。
婺女極目亭
作者：樓鑰
朝代：宋

危樓雄據郡城東，掃盡秋雲快碧空。
目力不容山隔斷，詩情長與酒無窮。
先分樓下雙溪水，高挹人間萬里風。
興逸不知真近遠，五弦聲裏送歸鴻。
子成兄年八十六史子久八十二舅氏八十一會于適齋次韵二絕·其一
作者：樓鑰
朝代：宋

堂中三壽喜同時，黄髮相逢齒更兒。
參坐共談宣政舊，風流不許後生知。
子成兄年八十六史子久八十二舅氏八十一會于適齋次韵二絕·其二
作者：樓鑰
朝代：宋

閭里舊游能幾人，適齋猶有筆如神。
莫言二老升沈異，各現宰官居士身。
子方移守四明見於浙江亭
作者：樓鑰
朝代：宋

春初送別欠詩篇，歲晚還欣受一廛。
都騎始聞臨浙水，先聲久已讋鄞川。
里人見說俱延頸，海嶠從今定息肩。
夜夜故山頻入夢，爲君端欲買歸船。
孫子才挽詞
作者：樓鑰
朝代：宋

身後名何用，人亡意愈深。
盖棺悲昨夢，掛劍答初心。
潜德仍能發，遺言尚可尋。
悼元情更切，接隴柏森森。
孺人曾氏挽詞
作者：樓鑰
朝代：宋

婉嫕應眉壽，天胡弗與齡。
情深孫楚詠，淚盡女挐銘。
蘋藻空南澗，芝蘭有謝庭。
越山埋璧處，秋雨濕銘旌。
孺人林氏挽詞
作者：樓鑰
朝代：宋

家世甘泉舊，幽閨有令名。
賢明教陶侃，勤苦佐淵明。
蘋澗今何處，鳩桑空復情。
誰知悼亡意，揮涕望佳城。
孺人錢氏挽詞
作者：樓鑰
朝代：宋

家世戟如林，來嬪藹德音。
功容俱可度，疾疹遽相侵。
已矣空蘋澗，誰歟助藁砧。
佳兒隨玉折，尤切悼亡心。
孺人陳氏挽詞
作者：樓鑰
朝代：宋

追憶宮端舊典刑，三貞况復是難兄。
豈惟門戶生光彩，直使朝廷列姓名。
煙海乘桴誰可奪，天風反火報尤明。
雖云弟娣相從去，自有英靈凜若生。
孺人陳氏挽詞·其一
作者：樓鑰
朝代：宋

教子推陶母，相望百代前。
詩書經口授，名節誦家傳。
藝苑高鴻筆，忠言徹細氈。
源流知有自，何止父兄賢。
孺人陳氏挽詞·其二
作者：樓鑰
朝代：宋

令子齊年好，相從識壼彜。
蕭生結綬日，孟母卜鄰時。
未下升堂拜，俄聞陟屺悲。
天涯致芻束，淚落薤歌辭。
它山·其一
作者：樓鑰
朝代：宋

素蜺橫卧作雷吼，日射細鱗銀雪光。
安得此身如白鷺，修然終日在梅梁。
它山·其二
作者：樓鑰
朝代：宋

過盡水禽并野鳬，風標惟許一舂鉏。
可憐久立梅梁上，不爲谿光祇爲魚。
它山堰
作者：樓鑰
朝代：宋

它山堰頭足奇觀，百萬雷霆聲不斷。
誰把并州快剪刀，平剪波瀾成兩段。
四明山深水源遠，衆壑會谿長漫汗。
滔天狂潦不少留，瀉入長江勢奔竄。
賢哉唐家王長官，欲圖永利輸長算。
想得慘澹經營時，下上山川應飽看。
西偏千嶺相屬聯，惟有茲山擁東岸。
遂於此地築橫埭，截取衆流心自斷。
斟酌利害不全取，高下參差僅强半。
水大十分七入江，徐挹三分供溉灌。
支流瀰瀰穿郡城，脉絡貫通平且緩。
旱時反此水亦足，坐使千年忘旱暵。
無窮廟祀報元功，像設森嚴人敢玩。
梅梁夭矯有冥助，大患于今尚能捍。
前輩所作多神靈，日月真成赤心貫。
後人小智或更易，費盡工夫隨破散。
河堙盍浚謀不集，堤斷河傾流甚悍。
富民縮手人受殃，仰望古人重興歎。
老木號風波湛碧，畫屏俯仰丹青煥。
更須積雨看驚湍，濡足褰裳何足憚。
去家不遠時一游，短艇垂綸流可亂。
八月儻有僊槎來，便欲乘之泝天漢。
宇文樞密借示范寬春山圖妙絕一時以詩送還
作者：樓鑰
朝代：宋

范生本以寬得名，不學關仝與李成。
筆端自出一機杼，理通神會真其能。
橫披小軸屢到眼，頗亦時能辨真贋。
未見弘大如公藏，茂樹喬山春爛漫。
此圖不是江南山，寒空青嶂疑商顔。
高高下下幾佳處，莊家時有茅三間。
橋梁樓觀各有趣，一夫驅馿何處去。
安得隨入杳靄間，布襪青鞋踏空霧。
近山忽斷見遥碧，天涯一望無中極。
胸中丘壑誰測知，鐵屋石人驚筆力。
鵝谿六幅高堂空，終日對坐心神融。
看罷爲我捲還客，自此歸余境夢中。
安人鄭氏挽詞
作者：樓鑰
朝代：宋

勤儉佐家肥，猶齊舉案眉。
錦封俱被寵，鸞鑑可勝悲。
謝砌森群玉，郄林先一枝。
木華文雋麗，銘德粲堂碑。
安恭皇后挽詞·其一
作者：樓鑰
朝代：宋

天作周文合，禕褕禮可觀。
屢陪金輦幸，幾奉玉巵歡。
吳女簪新柰，梁房掩舊蘭。
春深蠶事起，誰復上桑壇。
安恭皇后挽詞·其三
作者：樓鑰
朝代：宋

玉勝標祥兆，禕衣配至尊。
柔儀高馬鄧，盛德邁娀嫄。
鸞掖空陳迹，霓軒服厚恩。
傷心臨七夕，素柰已花繁。
安恭皇后挽詞·其二
作者：樓鑰
朝代：宋

鬰鬰南山路，傷心鳳翣紅。
哀歌凄薤露，秘殿掩椒風。
故劍恩雖厚，中璫事已空。
但餘彤史筆，內傳紀陰功。
安恭皇后挽詞·其四
作者：樓鑰
朝代：宋

圖史懷規鑒，篇章妙剪裁。
承歡方祕殿，委化已泉臺。
幽壤湖濱秀，清笳日暮哀。
未央當月望，不見翟車來。
安行表兄除華文閣直學士奉祠次韵爲賀
作者：樓鑰
朝代：宋

屢報銀臺給事中，忽聞喚渡浙江東。
長安幸免手遮日，圓嶠莫嗟船引風。
廩繼真祠身暫逸，班聯內閣眷方隆。
且歸同伴適齋老，便看鋒車召此翁。
宋南雄挽詞
作者：樓鑰
朝代：宋

二宋久云遠，遺風君庶幾。
才華試文戰，政譽藹王畿。
梅嶺方騰最，雪谿俄賦歸。
情親今已矣，老淚不勝揮。
宜人史氏挽詞
作者：樓鑰
朝代：宋

閥閲冠三朝，尊公兩珥貂。
夫賢能盡禮，家貴肯期驕。
教子門風振，澄神性地超。
悼亡無可憾，直筆付孫樵。
宜人楊氏挽詞·其一
作者：樓鑰
朝代：宋

里閈依楊氏，年家託鄭門。
升堂從壯歲，擇壻得賢孫。
婦德儀中壼，陰功燕後昆。
尤憐吾女子，流涕說慈尊。
宜人楊氏挽詞·其二
作者：樓鑰
朝代：宋

夢入枌榆社，心游水竹灣。
丐歸期拜壽，近侍望承顔。
一昨聞微恙，寧知竟大還。
佳城無路到，夫婦淚俱潸。
宜人聞人氏挽詞
作者：樓鑰
朝代：宋

四郡歌賢牧，魚軒從隼旟。
深閨無裏謁，色養謹安輿。
故里稱家法，諸郎讀父書。
美哉彤史筆，三誦爲欷歔。
客目中次韵·其一
作者：樓鑰
朝代：宋

三年此月綺筵開，盛意勤拳不待催。
預約行人須已集，先欣數客肯俱來。
詩筒才到先賡韵，酒興方濃莫算盃。
更欲秋深窮勝踐，鄒枚後乘可容陪。
客目中次韵·其二
作者：樓鑰
朝代：宋

花若開時定自開，芳心深靚不容催。
主人又有新詩出，佳客應尋舊雨來。
樓上已聞香撲鼻，堂前儘放酒盈盃。
高燒銀燭照花睡，更到更深亦願陪。
客省聽燕樂
作者：樓鑰
朝代：宋

曉入金門拜紫宸，門前錯立士如雲。
未容密侍君王宴，祇許鈞天隔殿聞。
宿仙居民家
作者：樓鑰
朝代：宋

投暝人家欲睡時，雨聲不斷水平池。
回頭已過三江渡，醉看車中總不知。
宿佛日山
作者：樓鑰
朝代：宋

平生臨平山，知誦藕花句。
輕帆幾來往，山色澹如故。
寧知千萬峯，中間著佳趣。
蕭蕭蒼髯翁，爲指花城路。
我來春正濃，天寒日將暮。
雲深鍾唄鳴，自喜得勝具。
緬懷玉局僊，老筆掃朝霧。
玉槊儼相持，珠旒竟何所。
惟餘渥洼水，蒼龍角牙露。
人間翻覆手，烈日變煙雨。
俗子眩炎涼，三四錯賦芋。
道人笑視之，萬化隨所遇。
深坐十笏地，一息了千慮。
箇中誰得知，幽鳥背人去。
宿登山
作者：樓鑰
朝代：宋

竹輿來訪小梅山，山在空濛紫翠間。
嵐霧滿林朝漠漠，溪聲和雨夜潺潺。
峰頭丹井隨潮信，松下禪房舊祖關。
誰是無生誰不死，晨鐘未響夢先還。
宿育王山涵秋
作者：樓鑰
朝代：宋

清秋來此宿涵秋，雨後山泉自在流。
夜暗寒聲鏘玉佩，燈明清影粲珠旒。
枕流正自憐孫楚，洗耳何須效許由。
我亦暫來專一壑，倚欄耽玩不知休。
寄叔韶弟
作者：樓鑰
朝代：宋

阿連試邑有成規，誰謂雲間不可爲。
能使鑊湯偏衮處，直如官府太平時。
容容非欲後多福，赫赫何如去見思。
子路當年曾請益，更須無倦以終之。
寄管叔儀通判并同官
作者：樓鑰
朝代：宋

執別僧房日未斜，別離愁緒滿天涯。
清宵已落柔桑葉，小雨頓開蕎麥花。
醉裏不知身是客，酒闌無奈客思家。
憑誰寄語三夫子，歸路還須好句誇。
寄題台州倅廳雲壑
作者：樓鑰
朝代：宋

頃年登臨赤城裏，江遶城中萬家市。
治中寄我雲壑圖，快讀新詩眼如洗。
回思歲月如星流，念念飛空尋舊游。
披圖哦詩想幽致，直欲携筇上山頭。
聞有於菟在岑蔚，晚徑寒鴉敢翔集。
幾年榛棘蔽鼪鼯，一朝絕境從中出。
細路雖非五達康，縈回自覺阻且長。
萬壑風煙開絕頂，一丘曲折於中藏。
老砂射日銀星炯，梅峽含風襟袖冷。
千巖高下各異狀，如障如鋒亦如領。
天景須憑意匠營，山不在高僊則名。
規撫已定力未暇，他時會有滕王亭。
風浪隔闊天垂幕，安得叩門親剝啄。
詩成夢到故山川，睡美不知鍾鼓傳。
寄題吳漢英玩芳亭
作者：樓鑰
朝代：宋

吳侯奕奕天分高，歷記萬卷無差毫。
青雲垂上忽歸去，年來益收湖海豪。
志同三閭時則異，玩此芳物亭之臯。
視彼顦顇亦何苦，鼻間栩栩忘鬰陶。
詩文滿軸寄海嶠，靈均細論無乃勞。
與君齊年況同袍，祇今衡門沒蓬蒿。
有芳可玩便自適，草間野卉時一遭。
蘺芷辛夷蘭杜若，未暇一一追離騷。
寄題吳紹古縣尉經德堂
作者：樓鑰
朝代：宋

問舎玉真下，讀書經德中。
心期知共遠，臭味許誰同。
吹笛夜涼月，舞雩春暮風。
直須涵泳熟，毋負象山翁。
寄題延平范氏六桂堂
作者：樓鑰
朝代：宋

高門儒效許誰同，秀氣于今照演峰。
家學一椿連五桂，地靈兩劍化雙龍。
三人衣鉢清名接，累世簪纓慶事重。
彼茁孫枝更林立，不須萬戶羨侯封。
寄題張法曹瞻雲軒
作者：樓鑰
朝代：宋

張侯名軒意可知，如登太行看雲移。
我雖未得登軒墀，不鄙要我巴人詞。
爾時膝下遨以嬉，欲斵數語語不隨。
娛侍東嘉樂無涯，官舍偪仄親不怡。
安輿相將甬水湄，日日東望勞支頤。
秋風得檄欣星馳，歸拜親下聊信眉。
官事有程不得違，欲去故國行遲遲。
重來橘柚黄金垂，霜著新蟹雙螯肥。
海魚甘鮮一尺圍，欲奉色養春爲期。
瞻雲之思今同之，慨然落筆成新詩。
人閒至樂在庭闈，何用自縛微官爲。
君方欲解左顧龜，我亦日思投檄歸。
相望百里俱萊衣，從他天外閑雲飛。
寄題林宗山巢龜
作者：樓鑰
朝代：宋

彼澤之陂蒲與荷，有美一人傷如何。
潔清如許豈不好，紉蘭綴蘺何足多。
七十二鑽無遺策，不靈於己徒遭厄。
人生何用千歲爲，願似巢蓮足清白。
寄題正卿通判可高亭
作者：樓鑰
朝代：宋

樟坡直上可高亭，未見高亭祇見名。
想像豈能勝一覽，登高安得快雙明。
大龍湫下聽雷吼，白石巖頭看日生。
咫尺好山隨杖屨，自應老筆擅詩聲。
寄題江西劉氏勤有齋
作者：樓鑰
朝代：宋

樸斲敷菑皆用勤，況吾儒者務多聞。
萬書插架非關我，一卷入心方屬君。
爲學從來無止法，立身寧祇富多文。
自憐習氣今猶在，尚欲焚膏到夜分。
寄題汪端明墳菴真如軒·其一
作者：樓鑰
朝代：宋

山藏佳處竹藏廬，見說離家百里餘。
已矣空求真學士，傷哉閒殺老尚書。
後生自恨登門晚，壯歲寧忘跪履初。
悵望九京那可作，此心徒切慕相如。
寄題汪端明墳菴真如軒·其二
作者：樓鑰
朝代：宋

萬箇篔簹一草廬，傷心埋璧十年餘。
革聲誰聽尚書履，金榜空懸少保書。
無復遺音追正始，尚傳新作過黄初。
真成一代風流盡，歡息浮生信六如。
寄題王以道蘭墅
作者：樓鑰
朝代：宋

百卉生深林，無人皆自芳。
楚騷發妙意，惟蘭乃能當。
我欲效潞公，賸種坡之陽。
不須强披拂，風來味愈長。
君乃先爲之，滋畹雙雁鄉。
正欲生階庭，聚書教諸郎。
父子自同心，久之不聞香。
老我行西歸，一造君子堂。
勉哉篤義方，雙雁看高翔。
寄題臨江徐祕閣儒榮堂
作者：樓鑰
朝代：宋

滄水海豹來京畿，繫裙堯舜深惡之。
元祐政和能幾時，女真航海來乞師。
以燕伐燕夷攻夷，吾國何與潛與期。
島夷日張耶律卑，城門失火殃魚池。
督亢雖入空無貲，免夫賦及東南垂。
廟謨顛倒幾逆施，中原丘墟責誰尸。
高皇匹馬興渙濉，南巡國步尤阽危。
神旌北指虜屢隳，天雖悔禍庭未犂。
兩邦交聘玉節馳，廿年不見紅旌旗。
狂胡窮凶不自知，意欲投箠凌江湄。
安知送死蕪城西，倒戈勢如蟻潰隄。
三年拜賜無能爲，再尋和議平創痍。
中間紀載紛是非，顛末不備多懷私。
痛定泣血作者誰，僉言亂華疑傳疑。
徐君憂世老不衰，會粹衆作無棼絲。
東觀直筆多所資，蓬萊漢閣生光輝。
儒榮名堂本訓辭，大書流詠見豐碑。
我昔假吏陪琬圭，故宮禾黍傷離離，洪河大山望而悲。
壯士無數胡馬肥，謂國有人何至斯。
此心耿耿淚自揮，年運而往不可追。
因君來覓儒榮詩，感觸義槩矢以詞。
無由縱覽讀書帷，願得版行用激臣子無窮思。
寄題蜀李氏義概堂
作者：樓鑰
朝代：宋

養氣非爲俠，輕財弗市恩。
仁聲高月旦，義概徹天閽。
稱美推賢嗣，揚名有順孫。
活人幾百萬，何止駟容門。
寄題閬風劉允叔月波
作者：樓鑰
朝代：宋

浮海思乘桴，拾月或掛席。
何如閬風僊，渤澥坐中得。
隠几時觀瀾，黏天四無壁。
清夜水不摇，孤蟾靜沈璧。
飄風一過之，波光湛空碧。
萬頃玻璃田，蕩以黄金液。
我欲從之游，尚恐一層隔。
何當携珍茶，石井試餘滴。
寄題高汝一少卿識山堂
作者：樓鑰
朝代：宋

廬山之高誰不識，欲識其真了難得。
往來山中最親切，嶺爲橫看峯是側。
曾從彭蠡望山外，識得山南昧山北。
山體如如本不動，人苦求之愈多惑。
君今一堂據湓城，香爐五老皆嘉賓。
莫問後前與向背，面目還君多識真。
君今與山如故人，慎毋忽作白頭新。
堂中燕坐靜且壽，君其於此知吾心。
富覽亭
作者：樓鑰
朝代：宋

城郭占佳勝，眼高貞白鼉。
霜天開浩蕩，雲屋涌嵯峨。
四面山總好，東窗江最多。
脚跟盤巨石，吞吐任風波。
寒食
作者：樓鑰
朝代：宋

輔政無功日歉然，佳時攽賚屢傳宣。
已蒙授粲仍分茗，既荷貽牟更擊鮮。
酒號流香盛寶榼，燭然新火散青煙。
孫兒不識君恩重，但覓東宮則劇錢。
寧海劉君挽詞
作者：樓鑰
朝代：宋

不識紫芝眉，空傳有道碑。
義方真可法，闇室肯容欺。
未覺山川改，深明晝夜知。
薤歌慙不稱，冢子素能詩。
寧海駱君挽詞
作者：樓鑰
朝代：宋

古易人皆學，惟君志益堅。
研朱滴秋露，讀簡斷韋編。
空谷甘無用，佳兒尚有傳。
清風誰得似，竹滿卧牀前。
寫照葉處士求僧
作者：樓鑰
朝代：宋

幾年依樣畫葫蘆，自作葫蘆學佛徒。
一筆從今勾斷了，一瓶一鉢任江湖。
尋春次韵·其一
作者：樓鑰
朝代：宋

一自東皇天上來，坐看芽蘗起枯荄。
化工潜有洪鈞轉，春事何勞疊鼓催。
晚景鬢凋寧再綠，去年花謝又重開。
賞花携酒那容緩，走遍郊原莫便回。
尋春次韵·其二
作者：樓鑰
朝代：宋

曉來陌上雨斑斑，同社相將便出關。
席地亦堪尋酒所，得園徑與坐花間。
從教多病須行樂，任是清貧也破慳。
門外紅塵深幾許，誰人能得此身閑。
導引
作者：樓鑰
朝代：宋

吾皇盡孝，宗廟務崇尊。巨典備彌文。巍巍東向開基主，七世祔神孫。追思九閏整乾坤。環宇慕洪恩。從今密邇高宗室，千載事如存。
導引
作者：樓鑰
朝代：宋

孝宗純孝，前聖更何加。高蹈處重華。丹成仙去龍輴遠，越岸暮山遐。波臣先為卷寒沙。來往護靈槎。九虞禮舉神祗樂，萬世佑皇家。
小溪道中
作者：樓鑰
朝代：宋

晚出城西門，循牆過南境。
夏橋日沉輝，沈店月成影。
納納川路遥，聒聒水聲冷。
欹枕擁衾裯，樂此寒夜永。
小溪道中·其一
作者：樓鑰
朝代：宋

簇簇蒼山隠夕暉，遥看野鴈著行歸。
久之不動方知是，一搭碎雲寒不飛。
小溪道中·其二
作者：樓鑰
朝代：宋

後衕環村儘遡游，鳳山寺下換輕舟。
舟人努力雙篙急，引得清溪逆岸流。
小酌元衛弟聽雨
作者：樓鑰
朝代：宋

小閣臨流暑氣清，藕花的的照人明。
移牀更近欄邊坐，要聽棋聲雜雨聲。
小雨
作者：樓鑰
朝代：宋

好風先雨到危欄，却送殘雲過別山。
不用開襟强披拂，自然凉意滿人間。
少保李公挽詞
作者：樓鑰
朝代：宋

戚閈疏恩厚，勳門積慶餘。
弓彎飛將臂，架插鄴侯書。
六纛秦官重，三槐漢相如。
惜哉終半百，聞者爲欷歔。
少及兄真率會
作者：樓鑰
朝代：宋

晝錦坊中作真率，群從相過無俗物。
主人就樹折楊梅，醉倒薰風涼拂拂。
小舟傍城登雉堞，坐看白鳥蒼煙沒。
須臾撐出洞天去，傑閣三層高突兀。
樽前賦詩貴神速，十分鈍似遼天鶻。
從他銀漏促殘更，要見林閒紅日出。
少潜兄再立晝錦坊伯中弟有詩次韵
作者：樓鑰
朝代：宋

東樓舊日史君家，盛德于今說孟嘉。
晝錦門牆再興起，烏衣巷陌倍輝華。
雖無崔氏聯三戟，肯學楊家簇五花。
尤喜桂枝香不斷，藏書滿屋是生涯。
尚書尤公挽詞·其一
作者：樓鑰
朝代：宋

敏甚五行下，豪釐耻不知。
千人揮筆陣，萬卷納須彌。
有夏傳追蠡，先秦拾斷碑。
鄴侯書插架，分付稱家兒。
尚書尤公挽詞·其三
作者：樓鑰
朝代：宋

舊學方登用，公來領從臣。
末光依日月，聽履上星辰。
共政將圖舊，騰章屢乞身。
甘盤終罔顯，雨露未霑新。
尚書尤公挽詞·其二
作者：樓鑰
朝代：宋

憂國言多切，回天力有餘。
衆推真學士，上念老尚書。
直道終難進，高懷只遂初。
梁溪釣游處，此意竟何如。
尚書尤公挽詞·其四
作者：樓鑰
朝代：宋

北面願師承，東臺拜老成。
忘年容末至，敘契若平生。
風月吟千首，雷霆寄一名。
送車無路到，寒涕爲君傾。
尚書張公挽詞·其一
作者：樓鑰
朝代：宋

文靖饒風度，高皇記曲江。
賢孫真是似，才氣號無雙。
幾見持英簜，終看擁碧幢。
誠齋主詩社，到此亦心降。
尚書張公挽詞·其二
作者：樓鑰
朝代：宋

撫字推循吏，論思領從班。
宏才名北闕，高興屬東山。
同歲叨崇篤，比鄰足往還。
舊游成昨夢，衰涕不勝潸。
尚書湯公挽詞·其一
作者：樓鑰
朝代：宋

先正真良弼，彤墀四拜麻。
決科承奕世，摛藻擅傳家。
禁路優持橐，侯藩幾建牙。
相門宜出相，恨不見隄沙。
尚書湯公挽詞·其二
作者：樓鑰
朝代：宋

奏邸崇先契，周旋古括州。
殿庭觀唱第，海郡繼承流。
方快飛騰上，俄聞汗漫游。
鳳凰山下路，丹旆想悠悠。
尺五亭
作者：樓鑰
朝代：宋

舊說城南社，今登山外亭。
宮牆步可到，御柳望中青。
引嘯千巖響，哦詩過鳥聽。
曲欄頻徙倚，歸思渺東溟。
山中懷仲兄
作者：樓鑰
朝代：宋

雁山曾御九秋風，更喜春深到此中。
芳草絕憐隨意綠，野花真是映山紅。
未知方丈景何似，直恐桃源路已通。
起聽朝雞無恙否，茲遊恨不與君同。
山行
作者：樓鑰
朝代：宋

行入春山紫翠中，入山深處更桃紅。
一百五日麥秋冷，二十四番花信風。
千頃摇青幾蔽地，四山聳翠欲浮空。
野橋橫跨溪如練，待買輕舟下釣筒。
山行歸來喜栽新竹
作者：樓鑰
朝代：宋

平生好看竹，每見覺相與。
小大或疎密，一一皆媚嫵。
恨無地可種，所至造竹所。
近方闢門徑，得地尋丈許。
乞鄰栽百箇，參差正當戶。
天公有老眼，惠以三日雨。
山行不厭泥，但喜竹無苦。
歸來報平安，翠葉多楚楚。
不妨來子猷，奚必希蔣詡。
何當遶扶疎，歲寒與君侶。
山陰道中·其一
作者：樓鑰
朝代：宋

昨望山陰古道中，蕺山直上最高峰。
今朝更踏山陰道，却向雲間認八松。
山陰道中·其二
作者：樓鑰
朝代：宋

捲上疎簾莫放垂，迎眸景色自淋漓。
有雲更覺千山秀，不雨爭知萬壑奇。
古道經行盡遺跡，羣賢風度想當時。
奚囊莫怪新篇少，應接山川不暇詩。
嵩嶽圖
作者：樓鑰
朝代：宋

先世前蹤不可追，君從何處得全碑。
上橫嵩岳三千丈，下列齊公廿四詩。
室號揖僊懷舊事，菴名面壁認遺基。
青氈真是我家物，欲以瓊瑶厚報之。
巾山
作者：樓鑰
朝代：宋

兩鼇贔屭隨西行，勢欲吸盡西江清。
是誰繚以千丈城，欲去不去豈不靈。
化爲青山鎮東溟，首冠窣堵雙崢嶸。
安輿從東喜逢迎，笑指鼇背同來登。
春殘雨足綠陰成，山鳥相和聲咿嚶。
自從半山經小亭，仰望巨石扶軒楹。
千山萬山擁翠屏，陰霾掃靜纖雲興。
翠微下有長江橫，衮衮不盡千古情。
廣軒俯瞰萬瓦平，佳處歷歷堪指名。
雪蓬蹙雲連曲肱，蜂房蟻垤棲殘僧。
扶欄更上三兩層，一覽物象無遺形。
徙倚未厭茗椀傾，長嘯兩腋清風生。
親顔甚怡輪爲停，我亦色笑喜不勝。
願我雙親俱遐齡，方瞳鍊顔華髮星，如此兩峰相對青。
巾山曲肱齋
作者：樓鑰
朝代：宋

山立青冥外，人行紫翠間。
小窗開木末，孤塔映江灣。
平楚一何遠，白雲相與閒。
我來不暇寢，冷坐對前山。
常禪師塔·其一
作者：樓鑰
朝代：宋

當時道價極光華，鷙獸相隨共一家。
象去虎亡師亦老，不須百鳥更銜花。
常禪師塔·其二
作者：樓鑰
朝代：宋

從來猛虎性堅剛，據石依林死不僵。
何待寒林班侍者，千年陪葬祖師傍。
庭前一蓮著花
作者：樓鑰
朝代：宋

門外荷蓮浥露華，綠雲平地擁秋霞。
病夫不能出門去，且看庭前第一花。
廣軒夜望
作者：樓鑰
朝代：宋

點點萬家燈，風清醉復醒。
廣軒高絕處，俯瞰一天星。
廨舍小軒
作者：樓鑰
朝代：宋

衮衮羣山尾，橫窗更此岑。
塵埃遮物外，風物宛山陰。
作吏何妨隠，尋山不用深。
居然一丘壑，便足快登臨。
廳事落成老母置酒喜而成詩
作者：樓鑰
朝代：宋

數椽增葺苟全時，我愛吾廬喜得歸。
兒輩粗能勤父蠱，老夫元不費心機。
年來每媿踰初望，病裏尤知悟昨非。
從此蕭然無一事，但當日舞老萊衣。
張夫人挽詞
作者：樓鑰
朝代：宋

婦德天然備，肥家五十年。
平生勤內則，晚歲識真詮。
倒廩非徼福，翻經亦應緣。
于門有孫子，佳氣藹新阡。
張工部挽詞·其一
作者：樓鑰
朝代：宋

忠簡傳清白，家聲屬弟昆。
惟公殿諸老，積善見多孫。
兩桂昌書種，雙椿藹慶門。
壽終無可憾，况有典刑存。
張工部挽詞·其三
作者：樓鑰
朝代：宋

敕局同寅舊，雌堂屢肯過。
故人今有幾，朝士更無多。
問信書猶濕，相望鬢已皤。
忽聞埋璧痛，薤露不成歌。
張工部挽詞·其二
作者：樓鑰
朝代：宋

壯歲登郎省，旌麾歷五州。
仁聲號循吏，治行最諸侯。
憂國言多切，籌邊慮更周。
積薪無恨望，終老得夷猶。
張欽州挽詞·其一
作者：樓鑰
朝代：宋

少誦東窗句，從君見典刑。
義襟希竇十，才刃比庖丁。
古鏡悲鸞偶，寒原愴脊令。
恂恂守家法，蘭玉滿階庭。
張欽州挽詞·其三
作者：樓鑰
朝代：宋

姻好自諸馮，東床取阿戎。
平時深念我，晚歲忍銘公。
書字今猶濕，心期誰與同。
回頭三十載，灑涕向西風。
張欽州挽詞·其二
作者：樓鑰
朝代：宋

游宦二毛侵，欽山繼鬰林。
精神雖滿腹，撫字亦勞心。
膚使章交上，雌堂疾遽深。
護喪嗟季子，又復喪清潯。
張泰州挽詞
作者：樓鑰
朝代：宋

燕趙多奇士，如公名不虛。
胸中九域志，筆底百家書。
報國心尤壯，籌邊智有餘。
功名竟齎恨，西望倍欷歔。
張運使挽詞
作者：樓鑰
朝代：宋

惠周劍外與淮南，歸卧空山且避讒。
宴坐幾年期不死，臨行一著信非凡。
不應杜乂束高閣，真使謝鯤居石巖。
欲向西陵尋宿草，秋風何日送歸帆。
彭子復臨海縣齋
作者：樓鑰
朝代：宋

乾道癸巳冬，此邦我經行。
鬰攸氣未殄，千家真赤城。
來訪臨海令，瓦礫紛縱橫。
翹然三尺高，問是戒石銘。
徘徊重太息，更聞愁歎聲。
試詢來者誰，共言令姓彭。
我時語傍人，此邑其將興。
迨予來贅倅，客館方暫停。
夜聞簫鼓沸，聽事先落成。
起望輪奐美，壯觀聳連甍。
百堵日以作，斧斤喜丁丁。
層樓庋敕書，兩廡環中庭。
久乃遊其間，宏大使我驚。
位置既深穩，斲削仍攻精。
田里不知役，纖粟無輸征。
安得屋朗朗，突兀有寧馨。
退食不苟處，扁榜皆佳名。
中虛物自照，政平由心平。
穉柏已可悅，況有賢弟兄。
小亭真吏隠，縣擁高山青。
琴堂雖增舊，此意宜細評。
智調天下理，夸言笑後生。
大弦可以急，小弦恐弗勝。
舉意屬俄頃，立欲如所營。
手足民無措，吏姦益相乘。
不如疎節目，示以信與誠。
施行有次第，幽遠無隠情。
上下始相應，溫和亮以清。
子賤意不傳，僅許勝戴星。
彭令蓋得此，所以千里稱。
此非以政學，淵源甚分明。
行矣解印去，衆心已先傾。
太守薦之朝，一鶚飛青冥。
傍無蚍蜉援，日夜思歸耕。
我無薦賢柄，直書氣填膺。
安得採詩官，取以徹明廷。
彭宜義挽詞·其一
作者：樓鑰
朝代：宋

種德不在大，至誠天所親。
但能存一念，何用活千人。
經笥儒風遠，香山句法新。
功名付兒輩，不必在吾身。
彭宜義挽詞·其二
作者：樓鑰
朝代：宋

籍甚清湘守，脩名所在聞。
宦途資畏友，家訓仰嚴君。
歸路飛丹旐，長空慘白雲。
生芻不成奠，揮涕想江濆。
後圃
作者：樓鑰
朝代：宋

春雨才晴氣已和，暖風吹動百花窠。
絕憐玉屑如吾髮，綠者全稀白者多。
徐季節挽詞
作者：樓鑰
朝代：宋

公府推徐穉，山陽薦仲車。
盛時遺此老，沒世竟窮廬。
行道嗟無命，傳家幸有書。
魯山終不識，撫卷倍欷歔。
徐少卿挽詞·其一
作者：樓鑰
朝代：宋

聖主一言寤，長淮千耦耕。
山川皆在目，草木尚知名。
盍被腰金寵，徒爲攬轡行。
諸郎襲餘慶，定自不慙卿。
徐少卿挽詞·其二
作者：樓鑰
朝代：宋

所至多遺愛，丹丘最有聲。
奉常千載久，攀戀一城傾。
已恨數離別，寧知隔死生。
湖邊舊門巷，一到一心驚。
徐府君挽詞
作者：樓鑰
朝代：宋

孺子人如玉，功名不在身。
死生齊物外，孝友篤天倫。
已有傳家子，曾充觀國賓。
他年芳五桂，傷不見靈椿。
從姑太令人挽詞
作者：樓鑰
朝代：宋

伯祖八賢女，惟姑壽且康。
又聞歌薤露，誰復是靈光。
采藻空南澗，生萱愴北堂。
平生好心地，持以遺諸郎。
從子淮過省寄伯中弟
作者：樓鑰
朝代：宋

我家伯父德餘輝，吾弟風標具體微。
七葉欣聞五爭奮，四人先喜一雄飛。
忍貧老尚甘簞食，教子今方擢省闈。
他日雙椿臨六桂，麻衣俱換綠衣歸。
從子渢送梅枝戲作
作者：樓鑰
朝代：宋

向來地暖見東嘉，带葉江梅殿歲華。
不似青春三月暮，南枝梅子北枝花。
從子滌濯寒納凉
作者：樓鑰
朝代：宋

楊柳陰陰映粉牆，密雲藏雨晚來凉。
高荷欲出欄干上，笑挹紅英吸浄香。
復見官軍詩
作者：樓鑰
朝代：宋

元帥平京邑，歡聲夾道聞。
不圖當此日，復得見官軍。
將鉞來何莫，壺漿意已勤。
重瞻貔虎士，盡掃犬羊羣。
王旅方馳電，民心極望雲。
長安十萬戶，拭目待吾君。
忘歸亭
作者：樓鑰
朝代：宋

一峰凜凜插烟霏，誰築新亭占石磯。
標榜未應專一壑，此山何處不忘歸。
恭人强氏挽詞
作者：樓鑰
朝代：宋

祠部源流遠，來嬪曲阜孫。
事夫終婦道，訓子大吾門。
頒誥恩光渥，升堂笑語溫。
相期送丹旐，馬鬣近周原。
恭人胡氏挽詞
作者：樓鑰
朝代：宋

懿行表閨房，情親共衋傷。
繡衣來宅相，彤管著銘章。
蘋澗誰供祀，藁砧空悼亡。
芝蘭俱秀發，所恨失元方。
恭人董氏挽詞
作者：樓鑰
朝代：宋

敬饁尊夫子，升堂乳阿姑。
鄉評推至行，家慶展新圖。
半世悲鸞舞，高年樂鳳雛。
蜜章應未艾，卿月映階符。
慈溪道中
作者：樓鑰
朝代：宋

雙櫓真成鵝鸛鳴，客愁厭苦夢魂驚。
須臾寖覺耳根熟，一覺醒來天已明。
慧元畫寒林七賢
作者：樓鑰
朝代：宋

羣賢俱詩豪，世代不同處。
安得寒林中，聯鑣睇相語。
誰歟創妙意，臭味無今古。
吾聞顧陸輩，寓意或如許。
桃李並芙蓉，雪中蕉葉吐。
元師師老融，淡墨掃風雨。
作此寄攻媿，歸興渺煙渚。
舊六今則七，未知果誰與。
我欲從之遊，詎敢厠儔侶。
畫我往執鞭，欣爲李君御。
戌溪道中
作者：樓鑰
朝代：宋

寒潮高於埭，黄流濯西河。
人牛力俱壯，相與衝流過。
潮落勢叵禦，轉櫂依丘阿。
暮靄起平楚，陰雲翳寒莎。
夜分潮復上，櫓聲相軋摩。
大江渺無津，不知身在何。
餘生一虛舟，兀然聽風波。
吾親白雲下，况爾方卧痾。
遠游非吾事，歸矣毋蹉跎。
戲作
作者：樓鑰
朝代：宋

二子爲丞分越邑，女兒隨壻過江南。
莫言屋裏成岑寂，匹似當初只住庵。
戲和三絕·傀儡
作者：樓鑰
朝代：宋

假合陰陽有此身，使形全在氣和神。
王家幻戲猶堅固，線索休時尚木人。
戲和三絕·脫索
作者：樓鑰
朝代：宋

纏縛千遭趁酒巡，環觀巧手競稱神。
莫言名利如韁鎖，猛烈抽身亦在人。
戲和三絕·藏擫
作者：樓鑰
朝代：宋

儘教逞技儘多般，畢竟甘心受面謾。
解把人間等嬉戲，不妨笑與大家看。
戲和淳詩卷·其一
作者：樓鑰
朝代：宋

琴弈心偏好，丹鉛手自磨。
衰翁會同社，吾子揖餘波。
歌動玉條脫，酒傾金叵羅。
好爲文字飲，行樂未宜多。
戲和淳詩卷·其三
作者：樓鑰
朝代：宋

澄江如練浄，新月似鐮磨。
老柳飄輕絮，良苗颭細波。
歌聲追古郢，詩價怯新羅。
到處還成醉，芳醪旨且多。
戲和淳詩卷·其二
作者：樓鑰
朝代：宋

山色藍初染，湖光鏡始磨。
竹梢輕墜雨，花片亂隨波。
麈尾揮東晉，龍舟吊汨羅。
莫愁春易老，暢飲一春多。
戲和淳詩卷·其四
作者：樓鑰
朝代：宋

暮年甘散誕，壯志久消磨。
自媿今摩詰，誰憐老伏波。
清新慙庾信，敏慧謝甘羅。
惟有詩情在，猶能益辦多。
戲答益老寄方竹杖
作者：樓鑰
朝代：宋

家家竹杖只圓光，此竹如何得許方。
削得團欒無可笑，驀然奪去亦何妨。
咄哉，得力處不在這箇。
戲詠戎葵簇成芍藥
作者：樓鑰
朝代：宋

回首向來婪尾春，橫風吹盡已成塵。
戎葵簇就誰嘗巧，紅藥當前太逼真。
觀洧贈人迷冶子，翻階得句誤詞臣。
園丁妙手有如許，猶勝隋園剪綵人。
戲贈張漢卿
作者：樓鑰
朝代：宋

張侯理窟妙無窮，雅謔于人亦有功。
渺渺江湖千萬頃，未聞餓死信天公。
戲贈怡雲平老
作者：樓鑰
朝代：宋

深山中拔出閑身，閙市裏尋得靜處。
相逢了白話三通，那箇是末後一句。
不因聞所聞而來，不爲見所見而去。
嶺上白雲君自怡，何時許得同龕住。
戲題十四絃
作者：樓鑰
朝代：宋

十四朱弦欲動時，泛商流羽看瑶姬。
弦疎不隔如花面，聲急還同墮馬兒。
谿蟹霜餘縈密網，簷蛛雨後理輕絲。
曲終勸客杯無算，一吐空喉醉不知。
戲題珪老借菴·其一
作者：樓鑰
朝代：宋

莫道菴子是借底，只你也是借將來。
勸君莫作來生債，盡底還他亦快哉。
戲題珪老借菴·其二
作者：樓鑰
朝代：宋

不知當初問誰借，至今久假而不歸。
畢竟還了方是了，却須還我未生時。
戲題膽瓶蕉
作者：樓鑰
朝代：宋

垂膽新甆出汝窯，滿中幾莢浸雲苗。
瓶非貯水無由罄，葉解流根自不凋。
露綴疑儲陶令粟，風摇欲響許由瓢。
相携同到綠天下，別是閩山一種蕉。
戲題龍眠馬性圖
作者：樓鑰
朝代：宋

狗子已知無佛性，馬又何曾有性來。
伯樂若來休著眼，任它騏驥混駑駘。
戴縣丞挽詞
作者：樓鑰
朝代：宋

蚤歲鄉書薦弟兄，羨君再舉上青冥。
藍田方欲新漫壁，處士寧知却應星。
忍向伯高將束帛，誰從小戴授遺經。
佳城得卜真前定，忍看一翁衰淚零。
戴縣丞挽詞·其一
作者：樓鑰
朝代：宋

小戴久僊去，何堪更哭君。
舊游驚昨夢，陳迹愴遺文。
晚暮期相與，死生俄遽分。
銘成媿潛德，揮涕望新墳。
戴縣丞挽詞·其二
作者：樓鑰
朝代：宋

高士終爲簿，豈惟勾小稽。
鸞凰雖在棘，桃李自成蹊。
官府資關決，儒流仰品題。
定知餘慶遠，遺愛滿雙谿。
戴迪功挽詞·其一
作者：樓鑰
朝代：宋

猶記天街會，同爲乳竇游。
姻家頻會聚，親意愈綢繆。
吉德宜多壽，奇痾竟不瘳。
無由見安道，汎雪悵回舟。
戴迪功挽詞·其二
作者：樓鑰
朝代：宋

好學數仍奇，躬行家遂肥。
時將詩自樂，晚悟世俱非。
教子惟黄卷，高門看綠衣。
阿連悲未泯，無淚爲君揮。
扶風馬君挽詞·其一
作者：樓鑰
朝代：宋

閭里久湛浮，真成馬少游。
有才堪辦劇，無命盍歸休。
雞唱言何達，鴻冥逝不留。
佳城送君處，風撼白楊秋。
扶風馬君挽詞·其二
作者：樓鑰
朝代：宋

豁野真連璧，一齋寧遺金。
齊家平日學，憂世百年心。
折券無難色，傾囷想義襟。
月評何處見，名士列碑陰。
括蒼溪漲
作者：樓鑰
朝代：宋

雨餘大溪觸山流，氣勢直欲凌沙洲。
浮梁中分斷螮蝀，流沫東去行蛟虬。
人家嘈嘈避新漲，雲稼苒苒添平疇。
漁翁輕生有如此，小艇橫絕隨飛鷗。
括蒼烟雨樓
作者：樓鑰
朝代：宋

莫爲看山只凭欄，遠懷猶恨兩山間。
坐深却得無窮趣，祇看平川一半山。
挈從子滌歸烏戍外家
作者：樓鑰
朝代：宋

五年不泛浙西船，今日重來倍黯然。
葦席不重寒刺被，菱歌孤唱月摇川。
吚啞回櫓鳬鷗狎，來往輕帆風雨便。
點檢湖山固無恙，鴒原遺恨到黄泉。
携家再游姚江
作者：樓鑰
朝代：宋

又作泛舟行，浮家一葉輕。
潮生江外晚，月比夜來明。
雲盡天容徹，風高水氣清。
五湖乘興去，何苦慕功名。
支茂先烟蓑亭
作者：樓鑰
朝代：宋

人生逆旅困風波，大似寄居鸚鵡螺。
月白江空無一事，不須更作釣魚蓑。
攻媿齋
作者：樓鑰
朝代：宋

聖賢不得見，道散固已久。
學者多自賢，鮮肯事師友。
顛冥聲利中，悔吝皆自取。
動言無媿怍，未知果然否。
寡過云未能，先聖欣善誘。
凜凜孟氏言，幾希異禽獸。
參乎病知免，遂使啟足手。
寧知起易簀，又在此段後。
吾儕況小人，氣質素凡陋。
以其所以養，孝道亦何有。
勉前類水馬，立處祇如舊。
儻復不自力，其末當愈謬。
每思攻所媿，扁榜銘座右。
三誦故人書，慙汗幾欲溜。
夫豈爲戲言，知君於我厚。
因之更加警，補過尚無咎。
放鶴送潘恭叔司理
作者：樓鑰
朝代：宋

沖霄六翮困蓬蒿，清唳時時發九皋。
鵠立固應能獨出，雞羣未免歎徒勞。
相從顧我憐冰玉，欲去知君刷羽毛。
幸脫樊籠隨所適，平平飛去不須高。
新昌石佛
作者：樓鑰
朝代：宋

費盡三生心與力，造成石像一百尺。
相好端嚴具足尊，五彩黄金妙裝飾。
道不是佛却不得，若道便是也不得。
上盡層樓却下來，何曾見得真彌勒。
新闢門徑或謂太窄
作者：樓鑰
朝代：宋

門外頓空曠，雙眸豁太虛。
誰歟列佳樹，正爾對吾廬。
蚤歲曾修業，衰年得定居。
買鄰賢伯仲，衣錦舊門閭。
未辦三閒屋，先栽數席蔬。
歡娛戲萊服，晨夕奉潘輿。
駟馬容雖狹，齋郎住有餘。
牀金知已盡，瓶粟豈無儲。
細草沿階嫩，新篁得雨初。
竊希仁者靜，未覺故人疎。
晝永翻名畫，更長理舊書。
何妨抱琴醉，儘好带經鉏。
耋穉同甘苦，兒孫共卷舒。
眼花多掩卷，鬢雪不堪梳。
少飲毋求醉，徐行可當車。
此生千萬足，祇願老樵漁。
方興化挽詞·其一
作者：樓鑰
朝代：宋

廟乏著靴鬼，夢中言更明。
起家尤感勵，爲吏極廉平。
薦口聲名重，朝行去就輕。
奏篇真確論，何日遂施行。
方興化挽詞·其二
作者：樓鑰
朝代：宋

鴈塔深論契，鵷班試著行。
參亡聞易簀，越弔後除喪。
支郡難留鄧，佳城久夢方。
吁嗟德浮位，回施與諸郎。
方運使挽詞
作者：樓鑰
朝代：宋

聖主一見決，孤忠自致身。
籌邊滿軀膽，處事掇皮真。
氣直老彌壯，言高用未伸。
留屯十二事，公論付淮民。
旌表門閭安人陳氏挽詞·其一
作者：樓鑰
朝代：宋

婦德高千古，鄉評徹九重。
柏舟終自誓，石窌啟新封。
孫子傳清白，閨門慕肅雍。
死生無憾處，了不媿三從。
旌表門閭安人陳氏挽詞·其二
作者：樓鑰
朝代：宋

族姓朱陳盛，夫人事愈明。
老姑俱上壽，難弟各清名。
節行輝彤管，門閭照赤城。
寶鄰方有託，何忍送銘旌。
族兄道州挽詞
作者：樓鑰
朝代：宋

出守舂陵遠，相思瀟水深。
精神雖滿腹，撫字亦勞心。
人去成千古，書來失萬金。
懷哉季公諾，已矣漢碑陰。
早行
作者：樓鑰
朝代：宋

水餘枯枿尚棲苴，催促征夫趁曉鴉。
細路繚山穿亂石，輕輿掠樹得飛花。
柔桑彌望兩三里，修竹深藏四五家。
徑處不容行客戀，可憐一步一天涯。
早起戲作
作者：樓鑰
朝代：宋

枕穩衾溫夢乍回，閒居不怕漏聲催。
天明更欲從容睡，長被孫兒惱覺來。
旱久無水王伯容分惠桃源大谿泉將以長篇水至已雨走筆次韻
作者：樓鑰
朝代：宋

七十老翁門晝閉，終日蕭然無一事。
却因不雨動衰懷，擁笏黄堂與祠祀。
兼旬旱涸舟不通，井泉欲竭知無計。
僮奴抱甕扣比鄰，水不得清僅無滓。
舊時見說橫谿源，有水側出萬竹前。
考之爾雅名汍泉，頗思走介分微涓。
去之一驛不易到，午暑坐想空垂涎。
不知何人剝啄扣我門，惠以小罌童稚驚相傳。
啟封一勺挹清泚，烹試茗碗真增妍。
况當精禱已孚應，三日簷溜傾潺湲。
病中一笑成莞爾，城闉安有泉如此。
吳松四橋思陸羽，白帝城西歌子美。
何用中泠取揚子，已覺清甘冰人齒。
前人所品殊不定，一下一高隨所喜。
老我住世能幾年，引飲一瓢幾子淵。
行見甫田取十千，坐使遠近俱安然。
欲和大篇不覺沉吟久，擊鉢成章慙敏手。
昕老自號鑑堂來住蘆山山中先有鑑堂
作者：樓鑰
朝代：宋

鑑堂來住鑑堂中，兩鑑相磨只一同。
要是非臺亦非鑑，但見寂照含虛空。
春遊遇雨
作者：樓鑰
朝代：宋

公子喜青春，歡遊弗厭頻。
久晴都不問，好雨却成嗔。
桃杏紅方入，禾苗綠未勻。
請君停杖履，俯念耦耕人。
春雨·其一
作者：樓鑰
朝代：宋

石斗微微覆淺沙，蘭叢短短茁青芽。
春花著眼未云久，花事于人漸有涯。
春雨·其二
作者：樓鑰
朝代：宋

漫漫平湖接遠天，濛濛細雨濕輕烟。
野橋橫著草深外，何處渡頭人上船。
晚步少微閣
作者：樓鑰
朝代：宋

落日謝虛閣，橫琴相對閒。
片雲將急雨，一笑失前山。
晚自擬滁亭轉烟雨樓聽角
作者：樓鑰
朝代：宋

兩寺疎鐘夾岸聞，荒烟無數亂前村。
山銜落日雲生彩，谿溜孤舟水不痕。
蟲羽凄凄鳴綠暗，星暉隠隠照黄昏。
欲歸重到層樓上，更爲梅花一斷魂。
晝寢
作者：樓鑰
朝代：宋

彈徹悲風更廣陵，滄浪一爲濯塵纓。
邯鄲枕上夢初覺，喜聽簷閒秋雨聲。
晝寢正酣以二十韵詩來亟爲次韵
作者：樓鑰
朝代：宋

老氏正求知我希，吾今老矣更何之。
極知仕宦皆由命，縱有功名已過時。
覽鏡形容寧復我，還鄉交友定從誰。
慈親多幸方難老，家舅尤欣未覺衰。
教誨至今仍似舊，襟期暗合自相知。
新詩必使篇篇和，勝地還容處處隨。
晝永劇談俱喜聽，夜深清坐更忘疲。
素欽行己初無玷，願學持心不自欺。
紫橐清班叨預列，黄金橫带忝同垂。
六旬顧我猶加懶，八秩如公尚自持。
但仰三尊知共慶，孰云十拗敢輕嗤。
無情到此方爲達，省病從它不用治。
世事只將同蝶夢，人生幾得見雞皮。
觀書自適非求解，杖策徐行莫厭遲。
儉素何妨貧勝富，優游真是樂忘饑。
雖然調樂無千指，儘喜當歌有十眉。
報謁要須親自到，赴筵直以散爲期。
醉翁雅意非謀醉，棋社清歡豈爲棋。
白髮只宜甘散誕，紅塵任彼自奔馳。
安輿來往長陪侍，此意終身誓不移。
曉霧
作者：樓鑰
朝代：宋

曉霧冥濛水拍堤，稜嶒亂石與雲齊。
扁舟不用兼程去，到得稽城日已西。
曲竹
作者：樓鑰
朝代：宋

放出一頭地，出牆梢更新。
傍人爲稱屈，素志肯求伸。
苦節變甘節，曲身成直身。
青霄看直上，莫忘手援人。
書吳夢予古樂府後
作者：樓鑰
朝代：宋

古來樂府近來無，筆力如君却有餘。
日恐遺音亡正始，喜聞新作過黄初。
不誇藝苑徒工瑟，應免侯門久曳裾。
更向江西詩窟去，他年時寄一行書。
書葛氏詩卷
作者：樓鑰
朝代：宋

未年六十蚤休官，海角投閑儘自安。
一紀時容奉香火，七旬遂許掛衣冠。
重來深媿妨賢路，此去終期保歲寒。
三上封章歸未得，葛家詩卷却羞看。
曹工部挽詞·其一
作者：樓鑰
朝代：宋

箕潁文章士，儀同社稷功。
惟公承慶裔，有意振家風。
祠祿真崇道，郎潜歎老馮。
傷心循吏手，齎志九原中。
曹工部挽詞·其二
作者：樓鑰
朝代：宋

宦達推公早，丁年備皂衣。
幾爲銅虎去，終向石橋歸。
齊國世臣少，貞元朝士稀。
松風談笑地，回首倍歔欷。
曾侍郎挽詞·其一
作者：樓鑰
朝代：宋

文獻南豐裔，源流曲阜公。
巖巖雙法從，凜凜舊家風。
金玉方交映，人琴忽併空。
平生心地直，流慶尚無窮。
曾侍郎挽詞·其二
作者：樓鑰
朝代：宋

紫陌尋春日，惟公最少年。
鱣堂慙隗始，熊軾媿盧前。
寄我書猶濕，思君迹遽僊。
同登今有幾，揮淚撫遺編。